qundao/data-zh-poetry huggingface dataset:
寄毛恭则宪副天津·其二
作者：钱澄之
朝代：明
体裁：七言律诗

趋朝争避惠文冠，昵我狂谈每夜阑。雅调同时推北地，楚风不自党公安。蛮中书少寻思得，马上诗成认稿难。把去新篇通不语，赏音直待再三看。
寄汪徵五汉上侨寓
作者：钱澄之
朝代：明
体裁：七言律诗

忆昨寒江欲解维，扁舟日落叩门迟。销魂正值霜天暮，惜别偏伤老大时。郭外楼台秋置酒，亭前宾客昼围棋。寻思已是三年事，久负晴川唱和诗。
寄浦城潘雪僧明经
作者：钱澄之
朝代：明
体裁：七言律诗

秋来尺素往还频，知尔曾师浪杖人。潦草评诗如有悟，寻常下笔总无尘。明经罢对非因老，竿牍无求自合贫。久矣国门通不至，可能乞假访遗民。
寄牛首三茅峰老僧
作者：钱澄之
朝代：明
体裁：七言绝句

忆在峰头遇老禅，乱中留我竹房眠。忽惊烽火随人散，犹欠庐陵米价钱。
寄舍侄扶升索先世遗稿
作者：钱澄之
朝代：明
体裁：五言律诗

未有龙眠集，遗诗且尽编。表章繄我任，词赋祝家传。乱日书多散，衰门汝最贤。柳溪存稿否，试检白云篇。
寄药地无可师五十·其一
作者：钱澄之
朝代：明
体裁：古风

风劲知岁晚，水落知天寒。居人篝火坐，各各掩其关。言念药地翁，一身栖廪山。廪山在何所，草屋八九间。江右土气薄，况经兵烽残。缊袍岂不冷，粗粝宁可餐。又闻终岁病，须鬓不复斑。岂无徒与侣，枯澹恐无欢。念此不能往，喟焉摧心肝。
寄药地无可师五十·其三
作者：钱澄之
朝代：明
体裁：古风

闻翁在药地，终日只读书。此事佛所禁，翁意那得舒。佛法制凡夫，岂为我设与。我今但饮酒，吟兴亦不疏。平生好此物，到老不能除。自谓醉吟时，杂念无用锄。以此在世棼，而心常得虚。远公亦有塔，浮山自有庐。翁倘能归来，我其从翁居。翁醒我独醉，两者乐焉如。
寄药地无可师五十·其二
作者：钱澄之
朝代：明
体裁：古风

惟彼药地翁，今年正五十。十载参学功，兹事应已毕。何不放牛行，听其自出入。无事经卷间，穷年尚汲汲。我读羲文书，不从书中得。大易本在人，日月谁能测。一悟咸感旨，损尽安排力。苦为习所持，即事难自必。明岁亦知非，念之心转急。
寄药地无可师五十·其四
作者：钱澄之
朝代：明
体裁：古风

昔在庚寅岁，同泊昭江船。为翁称四十，冠冕罗宾筵。长歌声忽悲，转眼十年前。存者今几人，亡者良可怜。如何我与翁，又隔穷山巅。翁其爱道体，强饭以安眠。五十为始衰，百骸宜周旋。譬如逆旅宅，亦欲使完坚。定知久当去，得住且免迁。知翁无所嗜，亦不用学禅。惟有一卷书，可以终天年。
寄萧尺木索画
作者：钱澄之
朝代：明
体裁：五言律诗

吾怜萧处士，白发老江天。埋迹市廛里，闭门风浪边。供僧惟一饭，卖画有閒钱。许写青山寄，欠来已十年。
寄蒋虎臣学士
作者：钱澄之
朝代：明
体裁：七言律诗

明君昔向越州游，把我诗篇咏不休。宦兴但听清梵冷，奚囊偏是苦吟收。木天宴坐师黄面，楚泽狂歌忆白头。衰朽也曾窥半偈，前身仿佛是同流。
寄讯姚休那先生卧病
作者：钱澄之
朝代：明
体裁：五言律诗

先生玩世者，老在乱离年。疾笃无车寝，书奇付井传。可怜薪已尽，犹望火重然。欲问天南事，新诗有数编。
寄陈昌箕广文兼问邓子与
作者：钱澄之
朝代：明
体裁：七言律诗

广文五载滞延平，此郡溪山旧有名。阁里邀宾攀磴上，厅前视事见帆行。酒钱易尽谁相送，诗料虽多莫漫成。沙县故人常会面，也应细说昔交情。
寄陈阶六大参·其一
作者：钱澄之
朝代：明
体裁：七言律诗

二十年前旧酒徒，风流三接忆当湖。强邀荀令除官格，醉拥秦青置坐隅。饮量难馀疑渐减，笔花老去不曾枯。秋来觅我淮阴市，看取狂奴兴在无。
寄陈阶六大参·其二
作者：钱澄之
朝代：明
体裁：七言律诗

七年前寄数行书，隔岁遥传双鲤鱼。以我酒狂时复作，知君豪气未全除。道分出处情宁异，地阻江淮迹太疏。寄语诗城诸社侣，藕花开日好迟予。
寄顾景范
作者：钱澄之
朝代：明
体裁：七言律诗

东山书局集群儒，念尔身衰道未孤。讨论最详前代事，精神多在职方图。情于死友徵终始，家与贫交共有无。近说成编遭客毁，同人早为别贤愚。
寄题些庵补山堂
作者：钱澄之
朝代：明
体裁：七言律诗

些庵家在洞庭湾，渔子鸥群共往还。市上但留诗一卷，芦中遥见屋三间。湘烟日暮横江白，水竹秋深满目斑。直北诸山无可画，画图应补点苍山。
寄题刘臣向山居
作者：钱澄之
朝代：明
体裁：七言律诗

陶公祠侧竹森森，小搆三间倚碧岑。借倩石崖当户拥，安排老树满庭阴。市嚣渐作偷閒计，家足悬知勇退心。从此俗人都可谢，白头缁侣得相寻。
寄魏交让处士
作者：钱澄之
朝代：明
体裁：七言律诗

忆昔孤吟武水滨，竹林声气最交亲。风霜节以孤偏劲，清白家因乱益贫。常怪德门多达士，犹存胄子作遗民。东南比岁名流尽，似尔超然剩几人。
密之与鉴在相依桂水贻书招予书怀二十八韵奉答
作者：钱澄之
朝代：明
体裁：五言排律

方朔金门彦，延陵直指声。艰难猺峒路，遭际桂林城。书到知予在，歌长见友情。离群真历劫，访旧半捐兵。党锢同亡命，髡钳各易名。故人皆散失，季子得逢迎。卖药方曾效，从戎计未成。吴江家总破，闽海国重倾。癙泣通三载，夷歌尽五更。葵心终耿耿，蒜发故茎茎。崖复看猿度，天长羡鸟征。梦颠江右复，涕洒粤东平。过岭风全暖，开年日迥明。朝廷需战伐，吾道愧坚贞。再著冠裳好，重逢父子惊。鸡坛皆列宿，麟阁半同盟。学士今为相，台郎且晋卿。携孥依北道，给札赋西京。对酒探阄熟，联吟并马行。双星随斗出，一雁掠霜鸣。祇觉生存倖，翻悲死丧轻。武公尸不返，农父祸谁撄。白社馀三士，青云仗两兄。服官怜我拙，招隐鉴君诚。水忆漓江碧，峰思独秀晴。躯残舌仍在，粒绝笔能耕。岁月将诗记，篇章把烛评。春帆应抚手，唱和送馀生。
密之与鉴在相依桂水，贻书招予。书怀二十八韵奉答
作者：钱澄之
朝代：明

方朔金门彦，延陵直指声。艰难猺峒路，遭际桂林城。书到知予在，歌长见友情。离群真历劫，访旧半构兵。党锢同亡命，髡钳各易名。故人皆散失，季子得逢迎。卖药方曾效，从戎计未成。吴江家总破，闽海国重倾！癙泣通三载，夷歌尽五更。葵心终耿耿，蒜发故茎茎。崖复看猿度，天长羡鸟征。梦颠江右复，涕洒粤东平。过岭风全暖，开年日迥明。朝廷需战伐，吾道愧坚贞！再著冠裳好，重逢父子惊！鸡坛皆列宿，麟阁半同盟。学士今为相，台郎且晋卿。携孥依北道，给札赋西京。对酒探阄熟，联吟并马行。双星随斗出，一雁掠霜鸣。祗觉生存幸，翻悲死丧轻！武公尸不返，农父祸谁撄！白社馀三士，青云仗两兄。服官怜我拙，招隐鉴君诚！水忆漓江碧，峰思独秀晴。躯残舌仍在，粒绝笔能耕。岁月将诗记，篇章把烛评。春帆应抚手，唱和送馀生！
寒夜围炉
作者：钱澄之
朝代：明
体裁：五言律诗

未黑上关早，惊心岁又残。拥炉谈欲倦，烘被寝先安。也觉一家煖，深怜四野寒。昨宵才乍冷，已有死河干。
寒夜念天界同参诸子·其一
作者：钱澄之
朝代：明
体裁：七言律诗

破衲蒙头拥地炉，纸窗新补壁新糊。残书数卷终朝看，老屋三间一物无。正好餔糜逢米尽，偶然思酒乏钱沽。知君夜静灰堆冷，七尺单前冻未苏。
寒夜念天界同参诸子·其二
作者：钱澄之
朝代：明
体裁：七言律诗

寒灯无燄炷无香，坐到更深懒上床。读易偶知冬至节，参禅不入祖师堂。果然火死灰重活，但觉阳生冻未妨。借问蒲团枯坐客，功辞剪爪为谁忙。
寒夜读书漫兴
作者：钱澄之
朝代：明
体裁：五言律诗

把卷不能寐，炉存火一星。古人书具在，今夜客初醒。孤月指边见，震雷觉后听。六经吾注脚，何意更谈经。
寒暄篇赠方还山六十初度
作者：钱澄之
朝代：明
体裁：古风

世事反覆谁能测，尔我变态一何极。足迹平分半天涯，我在极南子极北。子昔六月犹畏寒，炊饭见风不敢餐。宦居边地岂不冷，起处频年何太安。我生与子太殊绝，性如吴牛恒苦热。荔枝饱食瘴饱经，何曾忆著江南雪。皇天教育不肯言，彼此互换深意存。寒暄锻鍊岂无故，从此宜知造化恩。两人百折皆不死，阅尽风波始返里。我发已秃惟留须，子身转健但少齿。我年五十子六旬，所伤在老不在贫。风流莫忆过江事，眼前坛坫存几人。即今生计复何有，惟有赋诗还饮酒。惜哉子非高阳徒，但有酒熟来相呼。
寓园明庵作
作者：钱澄之
朝代：明
体裁：七言律诗

江城往事不堪思，小院幽栖又一时。来去祇由黄歇浦，游观莫问赤乌碑。为求纵目跻荒陇，未许行吟出短篱。秋色满庭虫语急，老僧长伴客眠迟。
寓增寿寺
作者：钱澄之
朝代：明
体裁：七言律诗

一路风尘满鬓华，解鞍投宿老僧家。房留官坐监施饭，店与人开带卖茶。庭树午馀时系马，钟楼日落乱栖鸦。五更不睡骡车过，铎响轮声枕畔哗。
寓孔相国坐论阁有感
作者：钱澄之
朝代：明
体裁：七言律诗

犹记留都上谒初，叨从子弟拜阶除。秉钧德著辞朝后，报国躯捐哭帝馀。城市久无旋马宅，园林借与广文居。通家祇剩衰残叟，莫怪文孙谊已疏。
寓怀·其一
作者：钱澄之
朝代：明
体裁：古风

高阁临城隅，上有长叹妇。昔岁遭丧乱，夫婿弃我走。一身无人依，屏迹潜林薮。时平夫婿还，燕尔得新偶。新人本倡家，媚君君以厚。嗟我憔悴姿，争妍意何有。新人日以前，旧人日以后。不忆旧人恩，但见旧人丑。
寓怀·其七
作者：钱澄之
朝代：明
体裁：古风

幽兰出涧底，芝草离其旁。根荄虽各异，华秀亦相当。如何逐膻人，谓兰为不香。徘徊欲采芝，恶此兰芬芳。芝采兰当弃，恐于同类伤。遂使双明珠，并委瓦砾场。万物各有遇，彼此讵可望。声名固相捋，用舍两不妨。岂与采山者，同此嫉妒肠。
寓怀·其三
作者：钱澄之
朝代：明
体裁：古风

汉家昔全盛，宫女罗数千。君王不召见，蛾眉安得前。召见亦不难，胡为按图宣。君心既以倦，画工亦有权。昭君恃其貌，坐待君王怜。君王自重色，画工自重钱。岂无长门金，使我颜色鲜。所伤绝世姿，与众同夤缘。贿赂竟不行，甘心成弃捐。此身虽不御，此志终不迁。
寓怀·其九
作者：钱澄之
朝代：明
体裁：古风

端州有良珉，陆离光正紫。搜奇穷溪潭，采石献公子。袭以锦绣段，登之白玉几。市人不可见，但闻公子喜。路有披褐人，自言怀者美。立诸五父衢，投人人不视。言欲谒朱门，试与公子比。客闻大揶揄，玉石那可似。问客何由知，以意揣云尔。嗟嗟市上人，耳食类如此。
寓怀·其二
作者：钱澄之
朝代：明
体裁：古风

西施绝代姿，昔为村中女。村女虽不如，同是浣纱侣。一朝入吴宫，矫若轻霞举。吴宫多丽姬，承恩无比数。昔时浣纱伴，相念何由睹。忽谬充后宫，采择争见许。所望君一言，默默久不语。自矜荣华身，耻与憔悴伍。安得宫使来，寄去纱一缕。
寓怀·其五
作者：钱澄之
朝代：明
体裁：古风

皓皓山头雪，皑皑瓦上霜。郁郁道傍松，萧萧堤边杨。坚脆各有质，荣悴固其常。东风吹春来，堤树先抽扬。美人惜青春，移植白玉堂。护以朱阑干，庭砌生辉光。谁念贞松姿，寂寞弃道旁。行人过其下，抚叹增感伤。不伤松树老，松色自苍苍。所伤堂前柳，旦暮还萎黄。
寓怀·其八
作者：钱澄之
朝代：明
体裁：古风

我有一匹素，织成白练丝。皎洁含霜雪，文巧蟠蛟螭。欲致玉堂前，裁为君子衣。三年候君门，来往无人知。知者不得言，对之空伤悲。劝我加染缋，日复与时宜。染缋谅非难，恐失本来姿。本来一以失，欲复终无时。宁令素丝弃，勿令素丝淄。
寓怀·其六
作者：钱澄之
朝代：明
体裁：古风

菉竹与甘蕉，同生在江陂。高楼资清风，远自江上移。念彼因依久，合植永不离。烨烨甘蕉华，偏承雨露滋。修茎擢云高，密叶蔽日亏。菉竹在其下，掩抑无奇姿。上有沧浪天，终岁无由窥。草木亦有遇，寒暑亦有时。一朝霜霰零，荣枯知为谁。寄言谢甘蕉，安用相凌欺。
寓怀·其十
作者：钱澄之
朝代：明
体裁：古风

市有淘沙人，皇皇穿通衢。志在沙中金，岂顾沟中涂。所得多瓦砾，时一遇珍珠。杂珠瓦砾内，持以售贾胡。主人置不顾，倾筐委城隅。岂知明月光，照耀海内无。所遭适不幸，遂与瓦砾俱。如何终弃捐，曾不少分殊。贾胡昔何智，今日何其愚。
寓怀·其四
作者：钱澄之
朝代：明
体裁：古风

东国有贫女，娟娟常独宿。吐词芬若兰，卫身皎如玉。雅意好诗书，无情膏与沐。颜色虽非殊，妇德洵已淑。齐王选后妃，搜求及白屋。媒氏亦知名，家贫不见录。还言君王恩，祇在七贵族。可怜女无妆，蛾眉空自曲。但因媒氏进，得寓君王目。一顾不见收，甘心守幽独。
寓普庆即事
作者：钱澄之
朝代：明
体裁：七言律诗

萧寺城东一径偏，重来犹忆下车年。流泉声里挑灯坐，杂树阴中听雨眠。仆虑侵寒私贳酒，僧为拨闷与挥弦。郭门咫尺无人问，饱饭伊蒲愧老禅。
寓楼对
作者：钱澄之
朝代：明
体裁：七言律诗

高楼整日倚溪边，最是魂伤暮雨天。野老趁归争渡过，舟人稳泊盖篷眠。药需久服初收效，酒恶新篘枉费钱。城上起更何太急，搅愁合在五更前。
寓熊氏东皋
作者：钱澄之
朝代：明
体裁：七言律诗

小筑东皋一水环，编篱护竹隐柴关。短桥导客穿三径，丈室邀僧住半间。灯火每偷深夜坐，酒杯恰趁雨天閒。溪声彻晓床头吼，疑听奔泉万仞山。
寓王而出溪上居
作者：钱澄之
朝代：明
体裁：七言律诗

县门南去小桥头，隘巷斜通水竹幽。塔火长看高下点，江潮不住往来流。丹枫色照孤城晚，白豆花稀满架秋。最是主人能好客，时邀擘蟹试新篘。
寓目·其一
作者：钱澄之
朝代：明
体裁：五言律诗

此郡焚几尽，东偏一望赊。竹园新佛舍，瓜地旧侯家。钓艇城根出，浮图郭外斜。分明遗址在，想见昔豪华。
寓目·其二
作者：钱澄之
朝代：明
体裁：五言律诗

瓦砾堆边路，游人屐齿疏。桥平齐放马，水活暗通鱼。没入皆官地，租来有客居。月明湖上好，羡尔夜深渔。
寓示应庵杂作·其一
作者：钱澄之
朝代：明
体裁：五言律诗

到此干求懒，溪边野趣偏。巷藏歌妓馆，门系卖书船。未晚先僧浴，当风对客眠。且逃炎暑过，行止但随缘。
寓示应庵杂作·其三
作者：钱澄之
朝代：明
体裁：五言律诗

隔溪见林屋，清啸有张融。竹院循篱过，秧田取路通。客心惟汝恃，吾道与谁同。莫怪耽閒谬，还他老放翁。
寓示应庵杂作·其二
作者：钱澄之
朝代：明
体裁：五言律诗

离城不厌远，喜近故人居。隘巷难骑马，官河禁打鱼。杯停消夜酒，盘美及时蔬。爱尔师徒静，无言暑觉除。
寓示应庵杂作·其四
作者：钱澄之
朝代：明
体裁：五言律诗

未有僧房空，聊从殿侧栖。侵晨高树鸟，向午隔邻鸡。心殊无可用，书恨未多携。且趁完诗债，行吟每日西。
寓花溪数过韩元少学士谈宴是夕方虎至喜甚率尔成诗
作者：钱澄之
朝代：明
体裁：古风

古人称勇退，所重盛壮年。声名正赫奕，而乃耽林泉。我观韩学士，抗志岂不然。得假不肯出，苦辞病未痊。所居濒娄水，门系往来船。家贫雅好客，我至辄登筵。往往序齿坐，愧居众客先。君无多轩楹，疏豁堂西偏。架上何所有，熟读书数编。庭前何所有，锦苋色初鲜。又复何所有，为山石一卷。自矜尊有酒，勿问囊无钱。客至量必佳，觥筹次第传。到我气先夺，宽政为少蠲。所以闻君召，欲赴屡迁延。今夕徐子至，巾车一何遄。徐子我别久，相见白满颠。分手踰一纪，岁月良可怜。我老不足道，子貌大非前。有词不尽吐，似以车未悬。出处各有故，岂尽处者贤。韩子上屡问，林卧那得坚。我亦望子出，但出勿留连。老夫幸不死，犹能待子还。再饮韩子酒，再值清秋天。许我醉红裙，此约勿更愆。
对月
作者：钱澄之
朝代：明
体裁：五言律诗

楚国偏多雨，朝晴始见春。簿书勤幕客，文酒属閒人。山出知云散，轮亏似月新。故园松际好，应念老夫频。
对酒歌
作者：钱澄之
朝代：明
体裁：乐府曲辞

对酒叙平生，涕下何纵横。拔剑欲有诉，四坐起立悲莫听。生不幸，家世江以北，中夜为赤眉所驱。跳身旧京，盎无升斗储。谷价踊贵，糠籺不给，佣书活其妻孥。兄嫂死无棺衾，孤儿虮虱伶仃伤我心。不能俛首事贵人，又不能坐视人不平。借躯与交报仇，反为所指名。去！去！从中尉击贼，何取落落久困贱贫。
寿昌卓庵师指入匡庐寻隐辄步来韵
作者：钱澄之
朝代：明
体裁：七言律诗

前身曾似住庐山，瀑布声中屋半间。来路草深时入梦，当门松偃渐知还。登皋漫许能开眼，绝壁从今且闭关。腹笥可怜书数卷，炉边昨夜已全删。
寿昌寺礼阒然禅师
作者：钱澄之
朝代：明
体裁：七言律诗

十年行脚路茫茫，落日青山见寿昌。羯鼓破山初入定，狮王开院夜焚香。横拖拄杖看舂米，倒捉锄头上讲堂。阅尽艰难生死细，遮回佛手拜绳床。
寿春方纶贲孝廉索赠因以志勉
作者：钱澄之
朝代：明
体裁：七言律诗

西楚人文海内传，德门早识世多贤。中丞名节先朝重，大令循良异代怜。两姓弟兄存一老，通家子姓忝同年。相期事业从兹起，此是前程始著鞭。
射蛟台怀古
作者：钱澄之
朝代：明
体裁：七言律诗

汉皇此地驻楼船，万里旌旗在眼前。遗迹尚誇今父老，荒台空忆旧山川。边溪枫叶寒渔屋，夹岸芦花白渚田。陵谷几随人事变，等閒兴废漫凄然。
将之吴与方壶閒步寓目
作者：钱澄之
朝代：明
体裁：七言律诗

日落钟山弄晚霞，东门高树乱啼鸦。废垣石鼓传藩邸，眢井银瓶说主家。当户柳遮新妇浣，编篱梅放老桩花。灌园终岁相依媚，我欲游回学种瓜。
将入吴寄姜奉世昆仲
作者：钱澄之
朝代：明
体裁：五言律诗

倦游头白日，今为汗青趋。每作吴门客，偏亲山左孤。论交前代事，尚志古人徒。即有校雠役，能邀一助无。
将入吴寄王我建广文
作者：钱澄之
朝代：明
体裁：五言律诗

平生交道广，最久在三吴。坛坫称遗老，宫墙得大儒。每来分苜蓿，常荷念菰芦。即有娄门棹，寄书东海无。
将入都寄讯东流陈明府
作者：钱澄之
朝代：明
体裁：七言律诗

蒲帆五月挂江湄，乍见还惊客到迟。漏下出城传禁钥，宵深遣吏送舟资。白门青翰空淹日，紫蟹黄花已后期。欲赴故人都下约，好贻书札慰相知。
将出都留别方虎·其一
作者：钱澄之
朝代：明
体裁：七言律诗

同学情亲欲二年，雨声灯影夜窗连。故人未许辞莲幕，才子争推入木天。作宦较添为客累，成名翻夺卖文钱。怜君多病无僮仆，那得分携不黯然。
将出都留别方虎·其二
作者：钱澄之
朝代：明
体裁：七言律诗

直性多言汝不猜，相知岂祇互怜才。为亲师友移居近，欲话穷愁缓步来。情至反无诗可赠，交深都觉礼堪裁。即今朝夕惟张翰，谁叩閒门日几回。
将出都过张宗伯梦敦话别·其一
作者：钱澄之
朝代：明
体裁：七言律诗

禁城西出是君家，客到门常听暮鸦。上直祇疑天欲曙，退朝多在日初斜。应酬礼废交难谢，供奉思烦鬓有华。稍喜庭阶兰数本，偷閒秉烛夜看花。
将出都过张宗伯梦敦话别·其二
作者：钱澄之
朝代：明
体裁：七言律诗

园林新辟倚岩阿，自入春明客少过。宿藓经时开户扫，新篁计日出墙多。每谈宦兴知衰甚，其奈君恩独眷何。我老江村高卧稳，犹能相待访渔蓑。
将发坐北山楼对雨·其一
作者：钱澄之
朝代：明
体裁：五言律诗

北风舟不发，小坐雨中楼。老树浮新绿，悬崖走宿流。琴移高壁挂，书近纸窗收。暂憩翻同客，去留可自由。
将发坐北山楼对雨·其二
作者：钱澄之
朝代：明
体裁：五言律诗

小阁迎山启，疏棂对雨开。遥怜一片石，似为此中堆。古屋危岩下，荒亭杂树隈。无穷丘壑趣，待我客游回。
将发曹次典忽至
作者：钱澄之
朝代：明
体裁：七言律诗

江城雨过客将回，忽讶扁舟触暑来。鄂渚楼台经岁别，魏塘园馆入秋开。名心未歇精神富，耳病初痊笑语猜。努力文场判皓首，诗囊无复有新裁。
将发黎博庵过舟夜话
作者：钱澄之
朝代：明
体裁：五言律诗

理楫候明发，先生乘夕来。狂谈时击节，小饮不辞杯。口已多年闭，怀从今夜开。乞文曾有喏，相约及春回。
将归操·其一
作者：钱澄之
朝代：明
体裁：古风

维漓江之水兮，清且涟漪。欲涉不涉兮，中心然疑。家既以毁兮，于谁爰止，久留南土兮，抑又何依。天地浩荡兮，莫知所之。归兮归兮，丘垄在目兮，吾不可以久羁。
将归操·其二
作者：钱澄之
朝代：明
体裁：古风

维漓江之水兮，道阻且长。我乘其舟兮，东望茫茫。兄弟虽众兮，不审其在，一雏仅存兮，不离我傍。遥指震泽兮，泣涕浪浪。归兮归兮，宗祀勿坠兮，安能终老于他方。
将近孔城值大雪宿逆旅旆孙独往夜不成寐·其一
作者：钱澄之
朝代：明
体裁：五言律诗

出门逢大雪，逆旅暂停车。独去情何急，前村路尚赊。庭阶休咏絮，马上且看花。此际投谁宿，茫茫夜气遮。
将近孔城值大雪宿逆旅旆孙独往夜不成寐·其二
作者：钱澄之
朝代：明
体裁：五言律诗

寒花初作蕊，欲放重增寒。已觉登程早，令知行路难。甘衰投旅宿，恃健促征鞍。动忍男儿事，翁眠夜未安。
将返延津留别连石庵
作者：钱澄之
朝代：明
体裁：七言律诗

黄华山脚参军幕，白舫滩头野叟来。风雨兼旬频试伎，宾朋无夜不衔杯。诗看速就才偏涩，酒与同倾量渐开。欠事未听新乐府，相期灯夕盼予回。
小东皋即事
作者：钱澄之
朝代：明
体裁：七言律诗

洞口移舟日暮回，秋香引屐入苍苔。松风满院双扉闭，海月当轩一树开。小憩屏间言鸟骂，长谣竹外野僧猜。呵驺且近予归去，有兴重期载酒来。
小儿入赘方氏诘朝走笔示之
作者：钱澄之
朝代：明
体裁：七言律诗

夜看双星色皎然，难馀婚嫁剧增怜。莫从乱世嫌妆薄，且喜贫家得妇贤。五岳梦思今许遂，十年离合事堪传。应知汝母泉台慰，为对灯花泪点悬。
小年夜伤怀
作者：钱澄之
朝代：明
体裁：七言律诗

夜向新坟哭数声，掩门独坐暗伤情。素琴欲鼓音先尽，春草将生梦不成。折翼那堪多难日，断肠惟对白头兄。三年拨火围炉处，几度循墙尚拟行。
小筑柬果庵兄乞石础口号
作者：钱澄之
朝代：明
体裁：五言律诗

小筑依山麓，经营基始平。烦君致石磶，为我奠松楹。土木功全赖，栋梁任不轻。异时占础润，风雨忆君情。
小除夜梦亡妻
作者：钱澄之
朝代：明
体裁：七言律诗

残年时序偪青阳，楚俗吴风忆故乡。祠灶香炉通夜炷，迎神钟鼓五更长。也知破寺无灯火，谁向荒江酾酒浆。贞魄不辞关路阻，几回幽梦诉凄凉。
少年行
作者：钱澄之
朝代：明
体裁：古风

朝逢游侠儿，鞲靫插羽箭。放马长楸间，射飞左右便。气若凌公侯，有技无人善。上书自请缨，天子不召见。烽火入萧关，誓与单于战。白马驮鞍回，霜蹄碧血溅。生还应无功，死去复谁羡。少年勇轻生，使我泪流霰。
少年行
作者：钱澄之
朝代：明

朝逢游侠儿，鞲靫插羽箭。放马长楸间，射飞左右便。气若凌公侯，有技无人善。上书自请缨，天子不召见。烽火入萧关，誓与单于战。白马驮鞍回，霜蹄碧血溅。生还应无功，死去复谁羡？少年勇轻生，使我泪流霰。
尧峰上院
作者：钱澄之
朝代：明
体裁：七言律诗

尧峰佛院倚山隈，磴道盘空上岭来。老友信心遵付嘱，故人乘兴奉追陪。平湖极目粘天动，怪石当车拒客回。若道禅心忘护法，塔门争对玉峰开。
尧峰山下饭王咸中别业
作者：钱澄之
朝代：明
体裁：七言律诗

王郎雅志在溪山，小搆参差三两间。竹里洗盘存故物，松间移榻识新鳏。厨缘市近随时办，户恃邻淳免夜关。却怪海棠花乍白，知君不忍见红颜。
山中杂咏·其一
作者：钱澄之
朝代：明
体裁：五言绝句

今晨炊已停，持斧向山麓。无计缚荆薪，踌躇伐深竹。
山中杂咏·其三
作者：钱澄之
朝代：明
体裁：五言绝句

接竹引泉来，绕厨穿我壁。酒徒夜不眠，听作糟床滴。
山中杂咏·其二
作者：钱澄之
朝代：明
体裁：五言绝句

老树卧空潭，鱼儿粲可数。菖蒲叶更低，昨夜添微雨。
山中杂咏·其五
作者：钱澄之
朝代：明
体裁：五言绝句

山鼠眼偏捷，傅枝体亦轻。有心防物害，堕地浑无声。
山中杂咏·其六
作者：钱澄之
朝代：明
体裁：五言绝句

古藤何屈曲，拿攫势尤奇。羡尔凌霄意，徒依恶木枝。
山中杂咏·其四
作者：钱澄之
朝代：明
体裁：五言绝句

薄田飞鸟上，荷锸入云耕。不雨防溪涨，时时放水行。
山刹人日
作者：钱澄之
朝代：明
体裁：五言律诗

乱中春不霁，避地为安眠。僧舍逢人日，童谣忌子年。山林私疾病，花鸟乱烽烟。乡梦随时少，吾生祇信天。
山居酬危秀才见讯·其一
作者：钱澄之
朝代：明
体裁：五言律诗

出郭春全过，幽情问薜萝。闭门新雨足，高枕白云多。屋废寻僧住，篱疏听虎过。野人时送酒，不醉欲如何。
山居酬危秀才见讯·其二
作者：钱澄之
朝代：明
体裁：五言律诗

欲讯山居课，寻兰注楚词。倦吟开阁少，中酒下山迟。卧枕神仙传，行看樵子棋。兵氛闻又炽，莫遣病夫知。
山左蔡生索题小影·其一
作者：钱澄之
朝代：明
体裁：七言绝句

红树参差江上村，新添沙觜长潮痕。渔人争把渔竿出，空掩沙边草屋门。
山左蔡生索题小影·其二
作者：钱澄之
朝代：明
体裁：七言绝句

箨帽荷衣踞石边，怪他稚子捧青编。横琴不奏松风好，借我山根作枕眠。
山民在溽暑中过访草堂
作者：钱澄之
朝代：明
体裁：五言律诗

有客朝携手，柴门问水涯。畏炎辞远席，访旧到贫家。匙滑南乡米，井沈六合瓜。清谈留二仲，坐待日西斜。
山行·其一
作者：钱澄之
朝代：明
体裁：五言律诗

客路穷冬里，山深日易西。妖神多血祀，怪鸟作人啼。听水伴相失，看云峰忽迷。牵心是稚子，石磴慎高低。
山行·其二
作者：钱澄之
朝代：明
体裁：五言律诗

间道攀萝转，空林行李猜。树风山鬼弄，樵路穴猿开。瀑挂留人看，溪鸣怒客来。石梁无雨滑，拄杖破苍苔。
岁晚寓斋有作
作者：钱澄之
朝代：明
体裁：七言律诗

高居轩豁俯江关，雪阻同人聚此间。两岸白平微见浪，千峰青没不知山。深怜渡马空村避，犹见征帆逼夜还。谁肯岁除甘作客，拥炉馀得客中閒。
岭南留后入朝纪事
作者：钱澄之
朝代：明
体裁：七言律诗

元戎觐阙伟簪缨，召入东班色迥惊。边吏初知黄屋贵，宫臣还向直庐争。朝廷有体宁宜亵，藩镇何知自使轻。莫怪诸侯多跋扈，此曹驾驭本虚名。
岭南留后入朝纪事
作者：钱澄之
朝代：明

元戎觐阙伟簪缨，召入东班色迥惊。边吏初知黄屋贵，宫臣还向直庐争。朝廷有礼宁宜亵，藩镇何知自使轻！莫怪诸侯多跋扈，此曹驾驭本虚名。
岭后
作者：钱澄之
朝代：明
体裁：五言律诗

我从绝岭过，石势据关严。健妇丑多力，山猿黠有髯。小桥舂赤米，狭路走青盐。风俗原无盗，吾须信宿淹。
峚峰赠问西禅师
作者：钱澄之
朝代：明
体裁：七言律诗

旧住浮山老问西，何年又向此峰栖。自悬钵袋一头雪，惯著芒鞋两脚泥。夜半明灯牢守塔，朝来冒雨好锄畦。参禅撒手元无事，满壁新诗任意题。
峡山·其一
作者：钱澄之
朝代：明
体裁：七言律诗

峡山西去路初平，每忆吾兄并马行。墙角野花开扑面，陌头春鸟乱喧晴。催残旅梦侵晨饭，听遍涂歌彻夜声。十六年来无限恨，蹇驴独叱不胜情。
峡山·其二
作者：钱澄之
朝代：明
体裁：七言律诗

山边草径已成蹊，野火烧馀碧未齐。断黑上关防有虎，侵星炊饭罕闻鸡。酒家新占居民少，市井重迁旧址迷。人迹较稀车路浅，马蹄不溅尺深泥。
崇化村遇虔人云以丙戌十月过韶州见小儿于二刘舟中
作者：钱澄之
朝代：明
体裁：七言律诗

失尔经今三易秋，三年有客见韶州。依刘旧恃通家谊，过岭遥纾火宅忧。趼足可怜随万里，吞声何处哭孤舟。崎岖念汝心全折，舐犊情痴雪满头。
崇化村遇虔人，云以丙戌十月过韶州见小儿于二刘舟中
作者：钱澄之
朝代：明

失尔经今三易秋，三年有客见韶州。依刘旧恃通家谊，过岭遥纾大宅忧。迹足可怜随万里，吞声何处哭孤舟！崎岖念汝心全折，舐犊情痴雪满头！
嵯峨寺茶话
作者：钱澄之
朝代：明
体裁：五言律诗

山门烽色里，客到梵声馀。鸦眼鸣钟处，僧颜出定初。一灯寒古殿，半偈净精庐。无用观心坐，尘根渐觉虚。
左夏子怀西楼得山字
作者：钱澄之
朝代：明
体裁：七言律诗

桐风初御晚凉还，屐齿同乘物外閒。百尺楼头书万卷，千重树里屋三间。澹香细泼秋前茗，远黛平招雨后山。半醉袒肩横说易，一生天放老夫顽。
左氏三都馆咏新笋·其一
作者：钱澄之
朝代：明
体裁：五言律诗

此径昔栽竹，乱来馀几竿。茅从今岁葺，笋趁老夫看。拔地苍苔破，参天碧玉寒。庭前盈数亩，触目是琅玕。
左氏三都馆咏新笋·其三
作者：钱澄之
朝代：明
体裁：五言律诗

生意难拘束，纵横不作行。斜穿宁避石，直过似无墙。空地补偏得，新畦侵欲荒。安排消暑处，吾意已先凉。
左氏三都馆咏新笋·其二
作者：钱澄之
朝代：明
体裁：五言律诗

出山才十日，清翠遍山隈。似少去秋雨，应从前夜雷。迸生疑有怒，竞长是谁催。饱尽平生眼，行吟日几回。
左氏三都馆咏新笋·其五
作者：钱澄之
朝代：明
体裁：五言律诗

颇怪筼筜好，还怜老竹根。雪霜经几月，雷雨长儿孙。犊角一时锐，龙钟几个存。池边吾手植，料得满家园。
左氏三都馆咏新笋·其四
作者：钱澄之
朝代：明
体裁：五言律诗

流水缘新竹，平生意在兹。忽惊青个个，渐觉影离离。坼土僧亲见，抽梢人不知。坐来光可饮，睡足茗香时。
左氏山局感旧·其一
作者：钱澄之
朝代：明
体裁：七言律诗

郭外诸峰久见招，西溪流漫雪初消。趁晴不策冲泥蹇，过浅都凭隔水樵。绿竹已残僧渐护，青山无禁火频烧。种田尚有遗民在，惊我重来处处邀。
左氏山局感旧·其二
作者：钱澄之
朝代：明
体裁：七言律诗

馀生重作故山游，枕被相期信宿留。废馆墟存为佃屋，前滩草合改溪流。把茅盖顶初遮佛，独树眠堤自系牛。惟有昔年墙外水，声声彻夜绕床头。
左眠樵抱蜀堂落成
作者：钱澄之
朝代：明
体裁：七言律诗

半生事业已全虚，垂老仍寻旧隐居。涧溜昔年枯绝响，岩藏先世读残书。欲留客饭亲烧笋，为仰僧勤带种蔬。我搆茅斋空有愿，此中权可号吾庐。
巫山高
作者：钱澄之
朝代：明
体裁：五言律诗

巫山高不极，遥隔楚江西。峡暗蛟龙护，峰晴雷雨低。半空飞鸟绝，终古有猿啼。日断朝云出，毋劳梦里迷。
己未暮春客昆山诸勿庵招同徐健庵立斋及云间诸子游九峰诗以纪胜·其一
作者：钱澄之
朝代：明
体裁：七言律诗

名山胜集暮春天，老去招携有二贤。岸上久迟高士屐，桥头争到故人船。厨香出院新烧笋，碗碧当轩细品泉。拄杖暗知筋力惫，倦行时藉草茵眠。
己未暮春客昆山诸勿庵招同徐健庵立斋及云间诸子游九峰诗以纪胜·其七
作者：钱澄之
朝代：明
体裁：七言律诗

高栋层轩异昔时，李家园废漫兴悲。故侯不改清风院，老友居然忠孝祠。石断有溪施略彴，崖回无路破柴篱。凭轩绝壁流泉细，引入当年种藕池。
己未暮春客昆山诸勿庵招同徐健庵立斋及云间诸子游九峰诗以纪胜·其三
作者：钱澄之
朝代：明
体裁：七言律诗

衰病相扶上岭艰，也随小谢共跻攀。孤城隐现浮烟处，三塔参差落照间。绣毯平铺分麦菜，画屏遥展认湖山。看君已得轻身术，一日千回只等閒。
己未暮春客昆山诸勿庵招同徐健庵立斋及云间诸子游九峰诗以纪胜·其二
作者：钱澄之
朝代：明
体裁：七言律诗

山腰曲折径全荒，欲访神鼍憩草堂。万顷蘼芜开绿野，一窗岩壑锁丹房。酕醄下岭游人兴，烂熳回舟小妇妆。争道陆家临水榭，主人移具就沧浪。
己未暮春客昆山诸勿庵招同徐健庵立斋及云间诸子游九峰诗以纪胜·其五
作者：钱澄之
朝代：明
体裁：七言律诗

旧山台馆半丘墟，才是先生小搆初。杯酌所邀无俗客，交亲相庆免徵书。逃名早授仙师记，破产唯营道侣居。见说九峰君占尽，往来何处是君庐。
己未暮春客昆山诸勿庵招同徐健庵立斋及云间诸子游九峰诗以纪胜·其八
作者：钱澄之
朝代：明
体裁：七言律诗

竟日追攀兴未休，佘山重集昨宵舟。早时宾客开尊候，趁夜园林秉烛游。爱看黄冠倾斗酒，喜同白发话风流。怜余诗思随年减，此会如何少倡酬。
己未暮春客昆山诸勿庵招同徐健庵立斋及云间诸子游九峰诗以纪胜·其六
作者：钱澄之
朝代：明
体裁：七言律诗

萧寺空传二陆名，残碑读罢不胜情。山川故宅悲文藻，风雨荒村忆弟兄。乍听钟清疑鹤唳，时因僧定有书声。千秋却让三高士，来去人先拜墓行。
己未暮春客昆山诸勿庵招同徐健庵立斋及云间诸子游九峰诗以纪胜·其四
作者：钱澄之
朝代：明
体裁：七言律诗

方塘春尽乱鸣蛙，小院閒轩傍水涯。祠庙有名多傅会，藩篱无限任横斜。蓝舆白舫行频换，碧草黄花去不遮。百亩湖光千亩地，凭君买作羽人家。
市虎谣
作者：钱澄之
朝代：明
体裁：古风

东门城外人烟簇，有虎直上人家屋。虎骑屋脊不敢下，通街小儿攒虎骂。争言野兽近城来，城外今年防火灾。或言此物伤人多，贯满自来投网罗。须臾毙之分其肉，留取虎皮及虎骨。皮骨公除送入官，官亲检过恐不完。府里军门官最大，此皮合送军门坐。村中只道县有虎，那知皮骨尽入府。
席上赠赵素媛
作者：钱澄之
朝代：明
体裁：七言律诗

为喜幽居郭外赊，湘裙羞斗石榴花。可怜善病腰全减，谁信多情鬓总华。把酒风流输小妓，昵人心性是良家。知予久断青楼梦，约过閒窗自点茶。
平原旅舍见壁上白氏女诗和韵
作者：钱澄之
朝代：明
体裁：七言律诗

伤心不是怨仳离，谁许庸儿妄画眉。春梦可怜随蛱蝶，啼痕空自漏胭脂。灯前早绾同心结，枕上私成薄命诗。信是文君能择偶，定情仔细听琴时。
广哀
作者：钱澄之
朝代：明

将军兵未散，何事欲捐生！尽室沈沧海，单车指旧京。衣冠老父泣，意气敌人惊。西市风沙起，天心正不平！七十犹倡义，谁能惜此生！莫悲赍志殁，原不望功成。诗咏游仙乐，死传坐化名。争知尸解去，底用哭真卿！中丞初战死，祠庙宛陵新。谁窃王綝首！还完重捷身，藁竿无不可，合葬亦随人。近说忠魂附，家家祀作神。报国詹公子，麾兵战不还。空传云雾险，竟死大安关！马忆长干瘦，衣怀京兆斑。西溪双血泪，洒滴遍闽山。谁怜王录事，竟死婺州围！抗节江东盛，殉城大吏稀！坚持太守篆，还著幕僚绯。一死南朝重，毋言职最微！华亭多节义，死丧及师儒。题壁留谁看，升堂笑独迂！特书「明命永」，果兆汉兴符。正朔鬼神奉，忠魂得慰无？痴肠吴太学，国破早捐生！莫听呼天诉，聊明报汉情。鬼神应有恨，劫运恐难争！近喜威灵见，南昌虏数惊。抗节师儒事，坚贞似尔稀。为纾雷泽难，竟著杲卿衣！幽梦期当践，家书付未归。三闾虚庙待，并祀志无违！吾乡吴季子，猿臂喜弯弓。空有捐家志，莫抒报国忠！泪沾三诏湿，梦拟七闽通。莫笑龙眠弱，孙、吴算两雄！戴渊起陈墓，事败竟降胡。谁信李陵志，真成伯约图！汝惟拚一死，天欲祸三吴。地下精灵聚，犹为厉鬼无？举国争披发，危冠尔独悲。鱼虾皆马革，天地一鸱夷！节义乡邦讳，姓名估客知。会稽江上水，千里接鸠兹。留都兵散日，节帅几人亡！祗怪南朝弱，犹怜蜀将强！江山千载恨，清白一门香。拟作招魂赋，遥投北固旁。
广哀·其一
作者：钱澄之
朝代：明
体裁：五言律诗

将军兵未散，何事欲捐生。尽室沉沧海，单车指旧京。衣冠老父泣，意气敌人惊。西市风沙起，天心正不平。
广哀·其一
作者：钱澄之
朝代：明

将军兵未散，何事欲捐生！尽室沈沧海，单车指旧京。衣冠老父泣，意气敌人惊。西市风沙起，天心正不平！
广哀·其七
作者：钱澄之
朝代：明
体裁：五言律诗

痴肠吴太学，国破早捐生。莫听呼天诉，聊明报汉情。鬼神应有恨，劫运恐难争。近喜威灵见，南昌虏数惊。
广哀·其七
作者：钱澄之
朝代：明

痴肠吴太学，国破早捐生！莫听呼天诉，聊明报汉情。鬼神应有恨，劫运恐难争！近喜威灵见，南昌虏数惊。
广哀·其三
作者：钱澄之
朝代：明

中丞初战死，祠庙宛陵新。谁窃王綝首！还完重捷身，藁竿无不可，合葬亦随人。近说忠魂附，家家祀作神。
广哀·其三
作者：钱澄之
朝代：明
体裁：五言律诗

中丞初战死，祠庙宛陵新。谁窃王綝首，还完重捷身。藁竿无不可，合葬亦随人。近说忠魂附，家家祀作神。
广哀·其九
作者：钱澄之
朝代：明
体裁：五言律诗

吾乡吴季子，猿臂喜弯弓。空有捐家志，莫抒报国忠。泪沾三诏湿，梦拟七闽通。莫笑龙眠弱，孙吴算两雄。
广哀·其九
作者：钱澄之
朝代：明

吾乡吴季子，猿臂喜弯弓。空有捐家志，莫抒报国忠！泪沾三诏湿，梦拟七闽通。莫笑龙眠弱，孙、吴算两雄！
广哀·其二
作者：钱澄之
朝代：明
体裁：五言律诗

七十犹倡义，谁能惜此生。莫悲赍志殁，原不望功成。诗咏游仙乐，死传坐化名。争知尸解去，底用哭真卿。
广哀·其二
作者：钱澄之
朝代：明

七十犹倡义，谁能惜此生！莫悲赍志殁，原不望功成。诗咏游仙乐，死传坐化名。争知尸解去，底用哭真卿！
广哀·其五
作者：钱澄之
朝代：明
体裁：五言律诗

谁怜王录事，竟死婺州围。抗节江东盛，殉城大吏稀。坚持太守篆，还著幕僚绯。一死南朝重，毋言职最微。
广哀·其五
作者：钱澄之
朝代：明

谁怜王录事，竟死婺州围！抗节江东盛，殉城大吏稀！坚持太守篆，还著幕僚绯。一死南朝重，毋言职最微！
广哀·其八
作者：钱澄之
朝代：明
体裁：五言律诗

抗节师儒事，坚贞似尔稀。为纾雷泽难，竟著杲卿衣。幽梦期当践，家书付未归。三闾虚庙待，并祀志无违。
广哀·其八
作者：钱澄之
朝代：明

抗节师儒事，坚贞似尔稀。为纾雷泽难，竟著杲卿衣！幽梦期当践，家书付未归。三闾虚庙待，并祀志无违！
广哀·其六
作者：钱澄之
朝代：明
体裁：五言律诗

华亭多节义，死丧及师儒。题壁留谁看，升堂笑独迂。特书「明命永」，果兆汉兴符。正朔鬼神奉，忠魂得慰无。
广哀·其六
作者：钱澄之
朝代：明

华亭多节义，死丧及师儒。题壁留谁看，升堂笑独迂！特书「明命永」，果兆汉兴符。正朔鬼神奉，忠魂得慰无？
广哀·其十
作者：钱澄之
朝代：明
体裁：五言律诗

戴渊起陈墓，事败竟降胡。谁信李陵志，真成伯约图。汝惟拼一死，天欲祸三吴。地下精灵聚，犹为厉鬼无。
广哀·其十
作者：钱澄之
朝代：明

戴渊起陈墓，事败竟降胡。谁信李陵志，真成伯约图！汝惟拚一死，天欲祸三吴。地下精灵聚，犹为厉鬼无？
广哀·其十一
作者：钱澄之
朝代：明
体裁：五言律诗

举国争披发，危冠尔独悲。鱼虾皆马革，天地一鸱夷。节义乡邦讳，姓名估客知。会稽江上水，千里接鸠兹。
广哀·其十一
作者：钱澄之
朝代：明

举国争披发，危冠尔独悲。鱼虾皆马革，天地一鸱夷！节义乡邦讳，姓名估客知。会稽江上水，千里接鸠兹。
广哀·其十二
作者：钱澄之
朝代：明
体裁：五言律诗

留都兵散日，节帅几人亡。祇怪南朝弱，犹怜蜀将强。江山千载恨，清白一门香。拟作招魂赋，遥投北固旁。
广哀·其十二
作者：钱澄之
朝代：明

留都兵散日，节帅几人亡！祗怪南朝弱，犹怜蜀将强！江山千载恨，清白一门香。拟作招魂赋，遥投北固旁。
广哀·其四
作者：钱澄之
朝代：明
体裁：五言律诗

报国詹公子，麾兵战不还。空传云雾险，竟死大安关。马忆长干瘦，衣怀京兆斑。西溪双血泪，洒滴遍闽山。
广哀·其四
作者：钱澄之
朝代：明

报国詹公子，麾兵战不还。空传云雾险，竟死大安关！马忆长干瘦，衣怀京兆斑。西溪双血泪，洒滴遍闽山。
广州杂诗
作者：钱澄之
朝代：明

上将輀回震海隅，追封「宁夏」宠谁逾！藩王庆吊朝仪定，郡吏逢迎礼数殊。鬼马烟销遗宝镫，佳人火化著珠襦。共惊使客郎官贱，出入偏从甬道趋。红旗影飐角声喧，南海牙高留后尊。秋至将骄谁出岭，日高人沸一开门。有司心厌王官贱，除吏书愁幕府烦。莫怪总戎难节制，将军原未识君恩！宝丰出镇许分疆，祖饯幢麾拥道长。鬻爵颇疑藩吏贱，输钱为助岭军装。悬知节钺轻难制，即恐关门弃不防！巡海归来薛刺史，量移同去色凄凉！岭南财赋罄徵求，使者还劳费括搜。仗节仍称周内史，鬻钱祗给粤诸侯。门前桃李谁为主，海底珊瑚已尽收。骑马健儿能荐士，上供曾否到端州？使客投閒卧海滨，轓车相过半交亲。故乡归去衣皆绣，南粤游回橐不贫。受职莫忘明主赐，衔恩况是历朝身！汉廷吏道兼文武，岂畏兜鍪势逼人！
广州杂诗·其一
作者：钱澄之
朝代：明

上将輀回震海隅，追封「宁夏」宠谁逾！藩王庆吊朝仪定，郡吏逢迎礼数殊。鬼马烟销遗宝镫，佳人火化著珠襦。共惊使客郎官贱，出入偏从甬道趋。
广州杂诗·其一
作者：钱澄之
朝代：明
体裁：七言律诗

上将輀回震海隅，追封宁夏宠谁逾。藩王庆吊朝仪定，郡吏逢迎礼数殊。鬼马烟销遗宝镫，佳人火化着珠襦。共惊使客郎官贱，出入偏从甬道趋。
广州杂诗·其三
作者：钱澄之
朝代：明
体裁：七言律诗

宝丰出镇许分疆，祖饯幢麾拥道长。鬻爵颇疑藩吏贱，输钱为助岭军装。悬知节钺轻难制，即恐关门弃不防。巡海归来薛刺史，量移同去色凄凉。
广州杂诗·其三
作者：钱澄之
朝代：明

宝丰出镇许分疆，祖饯幢麾拥道长。鬻爵颇疑藩吏贱，输钱为助岭军装。悬知节钺轻难制，即恐关门弃不防！巡海归来薛刺史，量移同去色凄凉！
广州杂诗·其二
作者：钱澄之
朝代：明
体裁：七言律诗

红旗影飐角声喧，南海牙高留后尊。秋至将骄谁出岭，日高人沸一开门。有司心厌王官贱，除吏书愁幕府烦。莫怪总戎难节制，将军原未识君恩。
广州杂诗·其二
作者：钱澄之
朝代：明

红旗影飐角声喧，南海牙高留后尊。秋至将骄谁出岭，日高人沸一开门。有司心厌王官贱，除吏书愁幕府烦。莫怪总戎难节制，将军原未识君恩！
广州杂诗·其五
作者：钱澄之
朝代：明
体裁：七言律诗

使客投閒卧海滨，轓车相过半交亲。故乡归去衣皆绣，南粤游回橐不贫。受职莫忘明主赐，衔恩况是历朝身。汉廷吏道兼文武，岂畏兜鍪势逼人。
广州杂诗·其五
作者：钱澄之
朝代：明

使客投閒卧海滨，轓车相过半交亲。故乡归去衣皆绣，南粤游回橐不贫。受职莫忘明主赐，衔恩况是历朝身！汉廷吏道兼文武，岂畏兜鍪势逼人！
广州杂诗·其四
作者：钱澄之
朝代：明
体裁：七言律诗

岭南财赋罄徵求，使者还劳费括搜。仗节仍称周内史，鬻钱祇给粤诸侯。门前桃李谁为主，海底珊瑚已尽收。骑马健儿能荐士，上供曾否到端州。
广州杂诗·其四
作者：钱澄之
朝代：明

岭南财赋罄徵求，使者还劳费括搜。仗节仍称周内史，鬻钱祗给粤诸侯。门前桃李谁为主，海底珊瑚已尽收。骑马健儿能荐士，上供曾否到端州？
广文歌
作者：钱澄之
朝代：明
体裁：古风

广文先生老且贤，角巾已破乌皮穿。执板折腰殊不谙，见人木强无周旋。盘桓苜蓿风尘陡，招降使者声如吼。箕踞学宫召诸生，问渠广文不开口。振袖大骂杯掷空，区区头颅复何有。宣圣昔却莱夷戈，子羔肯由狗窦走。君不闻鬷蔑一语叔向倾，毛遂捧槃平原惊。丈夫意气临危见，岂在人貌与荣名。
广文歌
作者：钱澄之
朝代：明

广文先生老且贤，角巾已破乌皮穿。执板折腰殊不谙，见人木强无周旋。盘桓苜蓿风尘陡，招降使者声如吼。箕踞学宫召诸生，问渠广文不开口。振袖大骂杯掷空，区区头颅复何有！宣圣昔却莱夷戈，子羔肯由狗窦走？君不闻鬷蔑一语叔向倾，毛遂捧槃平原惊？丈夫意气临危见，岂在人貌与荣名！
广昌访刘广生孝廉
作者：钱澄之
朝代：明
体裁：七言律诗

木落西风客到迟，荒村才过乱离时。几家蓬径初除草，是处柴门新补篱。杨柳条抽烧后树，芙蓉花发折残枝。琅琅石户经声远，破案焚香诵「楚辞」。
广昌访刘广生孝廉
作者：钱澄之
朝代：明

木落西风客到迟，荒村才过乱离时。几家蓬径初除草，是处柴门新补篱。杨柳条抽烧后树，芙蓉花发折残枝。琅琅石户经声远，破案焚香诵「楚辞」！
庄秀才山居·其一
作者：钱澄之
朝代：明
体裁：七言律诗

黄帽青鞋瘦竹根，偶然迷路入花源。悬厓已许孤云宿，绝壑时嗔一鸟喧。更定僧来亲点火，树深虎啸自开门。道人放下天河钓，不带风波到此村。
庄秀才山居·其三
作者：钱澄之
朝代：明
体裁：七言律诗

为爱孤亭仙掌平，病馀策杖一身轻。斜阳返照江鼍动，缺月初窥野雀惊。近岸收罾乘晚晒，前山戴笠入云耕。共怜石上流泉杳，坐听溪回夜有声。
庄秀才山居·其二
作者：钱澄之
朝代：明
体裁：七言律诗

怪石㟏岈一径穿，巨灵斧辟是何年。梦回九子窗前岫，卧听三姑雨后泉。茅屋隔林多道侣，藓碑留记尽神仙。已甘辟谷韩犹在，莫笑逃方志未坚。
庄秀才山居·其四
作者：钱澄之
朝代：明
体裁：七言律诗

羡煞陶潜漉酒巾，竹皮冠子漫相嗔。补锅匠已无名姓，卖卜家宁怪隐沦。夜半吞声祠汉腊，市中披发避顽民。乱来绝粒经时惯，煮石宁辞自负薪。
庐居杂感·其一
作者：钱澄之
朝代：明
体裁：五言律诗

虚室才盈丈，晨昏强自宽。黏诗蜗蚀尽，堆牍鼠衔残。药弃炉犹设，茶存瓯已乾。壁间留爪发，拣出不能看。
庐居杂感·其三
作者：钱澄之
朝代：明
体裁：五言律诗

又是双星近，曝衣开小楼。新纨裁未著，旧葛浣初收。问婢寻都在，分人劝且留。橘香遗满袖，犹带秣陵秋。
庐居杂感·其二
作者：钱澄之
朝代：明
体裁：五言律诗

墙角炊烟处，犹存半死桐。冬残收雪水，夜半听松风。永弃临阶铫，空閒候火童。开轩呼共赏，此事梦游中。
庐居杂感·其五
作者：钱澄之
朝代：明
体裁：五言律诗

徘徊池上步，碍路任萝藤。雨过支前涧，人来系小罾。倚松为听水，曳杖欲寻僧。树下防堤漏，年年想种菱。
庐居杂感·其六
作者：钱澄之
朝代：明
体裁：五言律诗

野市荒荒月，村舂忆昔年。先求羸马粟，倍与店家钱。买酒酬儿倦，留灯纵仆眠。往来经宿地，尽忆阿翁贤。
庐居杂感·其四
作者：钱澄之
朝代：明
体裁：五言律诗

遗籍封蛛网，巾箱启未曾。书笺收野老，碑记乞山僧。得意文多散，流传稿未登。平生经学在，注就与谁誊。
庐居杂感又十首·其一
作者：钱澄之
朝代：明
体裁：五言律诗

应门无稚子，客位久生尘。忽到论文友，同伤倒屣人。临餐先仆饭，对酒笑儿贫。甘旨常私畜，谋添自起频。
庐居杂感又十首·其七
作者：钱澄之
朝代：明
体裁：五言律诗

老去图安睡，匡床且自便。想书当暑卧，无事上灯眠。龟壳支如故，蛩声恋未迁。门扉久不启，半壁蚁行穿。
庐居杂感又十首·其三
作者：钱澄之
朝代：明
体裁：五言律诗

棐几才容隐，从来北面横。天寒凭席煖，尘净向窗明。萤夹书犹在，蜂吟笔有声。开门为拂拭，尚似候归程。
庐居杂感又十首·其九
作者：钱澄之
朝代：明
体裁：五言律诗

圆果抟嘉树，秋深满院香。晚来须自数，临去托僧防。为俟经霜摘，频窥隔夜黄。案头馀数颗，一任鼠衔将。
庐居杂感又十首·其二
作者：钱澄之
朝代：明
体裁：五言律诗

夙昔小僮侍，馀羞恣饱餐。为司茶火候，专报竹平安。夜坐当阶卧，秋山负杖看。怜渠更少主，不似向来宽。
庐居杂感又十首·其五
作者：钱澄之
朝代：明
体裁：五言律诗

斑剥何时物，为劳注水多。昼乾吹砚待，夜冻就灯呵。每忆当窗列，常从醉后摩。半年尘不动，蟏蛸满池罗。
庐居杂感又十首·其八
作者：钱澄之
朝代：明
体裁：五言律诗

寒暑一帱旧，卷舒出入勤。晓开思看雪，早放为驱蚊。药涴病时渍，香存客里熏。残书任鼠窃，衔上顶纷纷。
庐居杂感又十首·其六
作者：钱澄之
朝代：明
体裁：五言律诗

种种悲衰鬓，荧荧对短檠。卷开香不断，字细眼偏明。幢燄微风暗，繁花细雨生。祇今墙角下，掷伴砌虫声。
庐居杂感又十首·其十
作者：钱澄之
朝代：明
体裁：五言律诗

翛翛三径竹，犹溅往来泥。缓步窥新笋，跫音辨短藜。雪中僮左右，月下屐高低。归路僧相送，柴门是虎溪。
庐居杂感又十首·其四
作者：钱澄之
朝代：明
体裁：五言律诗

每述购书苦，脱簪汝母恩。签新皆手换，墨漶是频翻。珍重旧时读，零残乱后存。缥缃时在眼，分散任儿孙。
庐山
作者：钱澄之
朝代：明

匡庐入梦已多时，乘兴先探绝顶奇。一路叶埋灵运屐，合山僧待子瞻诗。云铺半岭村犹霁，雨在高峰客不知。小竖暗携长笛至，拟登五老向空吹。
庐山杂纪口号·其一
作者：钱澄之
朝代：明
体裁：七言绝句

一缕烟生顷刻浓，终年顶上有云封。鄱阳好处层层见，何必求登五老峰。
庐山杂纪口号·其七
作者：钱澄之
朝代：明
体裁：七言绝句

茅庵僧出半开关，常办游人到此间。有米在厨客自饭，往来米价不消还。
庐山杂纪口号·其三
作者：钱澄之
朝代：明
体裁：七言绝句

苍崖红树锦为斑，疑有疑无雾雨间。忽被烟迷全不见，分明一幅米家山。
庐山杂纪口号·其二
作者：钱澄之
朝代：明
体裁：七言绝句

海绵千顷已全收，雾羃云中又盖头。却怪此峰称五老，如何老只见人羞。
庐山杂纪口号·其五
作者：钱澄之
朝代：明
体裁：七言绝句

山上常餐是芋魁，游人每为绝粮回。下方施米虚功德，一石才能五斗来。
庐山杂纪口号·其八
作者：钱澄之
朝代：明
体裁：七言绝句

团瓢早积过冬柴，一夜风号云尽埋。直待雪晴春始掘，丛林锹锸预安排。
庐山杂纪口号·其六
作者：钱澄之
朝代：明
体裁：七言绝句

云雾峰头万亩茶，好茶只得两三家。携来山下无香味，应是山中水自嘉。
庐山杂纪口号·其四
作者：钱澄之
朝代：明
体裁：七言绝句

含鄱岭上小团瓢，夜半门扉有客敲。亲见老儒来乞火，多年腐物会成妖。
庚午初春姜奉世邀同汪异三唐铸万往西山看梅夜宿光福
作者：钱澄之
朝代：明
体裁：古风

昨日山有信，远近花且遍。良约亦已久，兹晨欣始践。如何三四人，临行一已倦。小艇发胥门，逶迤绕芳甸。路指邓尉村，处处花如霰。老树临溪流，亦或出深院。我从尘中来，疏枝已罕见。村人见者多，谓此不足羡。幽芳本寂寞，反为俗所贱。明晨入山中，得毋眼苦眩。
庚子正三日沈仲连杨商贤曾青藜方尔止梅杓司陈伯玑同集顾与治宅
作者：钱澄之
朝代：明
体裁：七言律诗

雨隔春城路未赊，客途相聚颂椒花。深杯潦倒羁人兴，老屋阴寒处士家。时事又怜三日过，鬓毛总向十年华。明朝便发还山棹，愁煞孤篷月影斜。
庚寅元旦早朝
作者：钱澄之
朝代：明
体裁：七言律诗

行宫佳气晓氤氲，鞭静胪声天半闻。祇怪身偏依紫极，不知班已上青云。殿前卤簿仪初肃，花外鹓鸾曙渐分。拜舞翻增京阙恨，几时万国共朝君。
庚戌元旦一指岩书金刚经
作者：钱澄之
朝代：明
体裁：七言律诗

早起风恬雪满扃，春城钟鼓最先听。模糊万里江天白，掩映双林佛火青。已敕斋厨通禁酒，况逢僧舍请书经。竹窗洒翰还如梦，四十年来此再醒。
庞文兹五十索诗
作者：钱澄之
朝代：明
体裁：七言律诗

疏林遥带鹿门扉，家在吴江近不归。半世青毡淹骥足，一床黄口困牛衣。信心护法诸方恃，知命谈星妄想稀。我欲劝君重学易，莫言往日未全非。
延平书怀
作者：钱澄之
朝代：明

江潭新叶落，庾信迥添愁。门掩千家雨，寒归万井秋。戈船横浙水，铁骑绕虔州。昨夜金章下，传封恩泽侯。
延平书怀
作者：钱澄之
朝代：明
体裁：五言律诗

江潭新落叶，庾信迥添愁。门掩千家雨，寒归万井秋。戈船横浙水，铁骑绕虔州。昨夜金章下，传封恩泽侯。
延平寄客生鉴在
作者：钱澄之
朝代：明
体裁：五言律诗

时事竟难论，秋来悔此行。一官叨半刺，万乘倚孤城。井邑声朝杂，关门火夜明。知君悲海市，游戏笑狂生。
延平感怀·其一
作者：钱澄之
朝代：明
体裁：五言律诗

廿载延平泪，兹来始一挥。登楼遗眺在，过市昔人稀。风物凄残照，云山敛旧晖。虚怀询父老，往事可全非。
延平感怀·其七
作者：钱澄之
朝代：明
体裁：五言律诗

僧舍炊将绝，况当岁欲除。所嫌栖近府，敢叹出无车。血少难成梦，眼昏省看书。故园今夜冷，儿女正愁予。
延平感怀·其三
作者：钱澄之
朝代：明
体裁：五言律诗

伊昔居停在，依稀宝积坑。故家多易主，委巷半栖兵。屐怯穿街过，车危下岭行。降丁安插处，今已是荒城。
延平感怀·其九
作者：钱澄之
朝代：明
体裁：五言律诗

也觉眠难稳，朝寒不敢兴。炭钱经雨长，米价逼年增。苦忆论文友，徒闻嗜酒僧。隔溪好山色，天霁共谁登。
延平感怀·其二
作者：钱澄之
朝代：明
体裁：五言律诗

冠盖昔全盛，经过祇独嗟。府前官下马，山顶吏开衙。遗事删天宝，名流散永嘉。暗寻侨寓处，错认几人家。
延平感怀·其五
作者：钱澄之
朝代：明
体裁：五言律诗

久断闽溪梦，何期此再经。山城堞更粉，郡阁琐馀青。搜志书难借，升衙鼓惯听。莫嗟相识少，吾鬓总星星。
延平感怀·其八
作者：钱澄之
朝代：明
体裁：五言律诗

冬馀无几日，客滞已兼旬。长吏时时易，居民处处贫。固穷惟信命，贬道枉干人。从事官偏冷，烦渠给米薪。
延平感怀·其六
作者：钱澄之
朝代：明
体裁：五言律诗

起居寻丈里，未晚纸窗昏。送客聊谙径，看山只在门。僧寮兵妇杂，公廨吏人存。故老劳相问，惭予少旧恩。
延平感怀·其十
作者：钱澄之
朝代：明
体裁：五言律诗

客况从来惯，穷愁亦自安。独伤头已白，又见岁将残。歌管宵深近，山城雨住寒。世情吾不怪，时事属艰难。
延平感怀·其四
作者：钱澄之
朝代：明
体裁：五言律诗

城市何曾改，行来迥欲迷。负涂官路豕，乱晓寺门鸡。笕过街分水，槽横巷有泥。东头楼最古，今已换新题。
延平送紫屏南去予上建宁
作者：钱澄之
朝代：明
体裁：五言律诗

送君聊伫立，苦恨顺风催。柁已随溪转，窗犹望岸开。雾中孤棹远，崖畔一人回。予亦逆流去，明春可定来。
建宁病起书怀·其一
作者：钱澄之
朝代：明
体裁：五言律诗

伏枕看垂绝，何人更拟瘳。病因心血损，生是命门留。祇觉名难断，谁言事未休。分明来去路，于此令寻求。
建宁病起书怀·其三
作者：钱澄之
朝代：明
体裁：五言律诗

岁除浑未识，开户已惊春。求药凭童仆，加餐听故人。客心灰更冷，生意草初新。地主烦邻郡，轩居问我频。
建宁病起书怀·其二
作者：钱澄之
朝代：明
体裁：五言律诗

素无儿女恋，每出顿忘归。病觉在家好，老知为客非。起居僮亦得，付嘱意多违。何似村翁疾，团圞守一扉。
建宁病起书怀·其五
作者：钱澄之
朝代：明
体裁：五言律诗

昨夜甫成寐，晓钟不觉催。酬神门吏许，丸药道人来。世事从春起，吾生若梦回。诗囊束已久，今似欲重开。
建宁病起书怀·其四
作者：钱澄之
朝代：明
体裁：五言律诗

久游归思切，况是再生馀。禅客教除想，医人谏看书。静中无不悔，熟处岂能疏。赖得同心友，谈诗足起予。
建宁竹枝词·其一
作者：钱澄之
朝代：明
体裁：词

一双小鸟号相思，放出雄飞苦恋雌。若使放雌飞便去，人情大抵似君痴。
建宁竹枝词·其七
作者：钱澄之
朝代：明
体裁：词

梅岐里下收铜板，拱北城根买建莲。腐乳定寻光孝寺，合香须过广门圈。
建宁竹枝词·其三
作者：钱澄之
朝代：明
体裁：词

山城游女半吴妆，岳庙新秋花满廊。闻道昔年秋更盛，过桥争进广南香。
建宁竹枝词·其九
作者：钱澄之
朝代：明
体裁：词

合属官僚上贺新，为闻宪府诞麒麟。一雌堕地何曾育，收贺完时说与人。
建宁竹枝词·其二
作者：钱澄之
朝代：明
体裁：词

开元寺宇最称雄，故宅今神说吕蒙。对岸关侯祠庙冷，时闻甲马斗空中。
建宁竹枝词·其五
作者：钱澄之
朝代：明
体裁：词

都司廨废地形雄，云是闽王昔日宫。尚有香炉移不动，至今犹直殿当中。
建宁竹枝词·其八
作者：钱澄之
朝代：明
体裁：词

万落千村不起烟，家家说欠靖藩钱。新投恶少名初挂，虎吓邻居要妇眠。
建宁竹枝词·其六
作者：钱澄之
朝代：明
体裁：词

尚书临死气昂藏，谈笑衣冠赴法场。通市人看争堕泪，只今说作府城隍。
建宁竹枝词·其十
作者：钱澄之
朝代：明
体裁：词

太守新来清绝伦，只苛属县不苛民。县官家远无钱至，仍出心怜百姓身。
建宁竹枝词·其四
作者：钱澄之
朝代：明
体裁：词

桥南光孝寺僧稀，喜见当门树十围。大殿荒凉曾驻跸，行人指点泪沾衣。
建昌守
作者：钱澄之
朝代：明

昔过三衢市，狼狈史司理。为言旴城破，我走太守止。缟衣者少年，云是太守子。凶耗传未真，旁皇失坐起。虽无涕泪悬，意色不忍视！今闻旴人言，捐躯公素矢。被缚入武昌，还闻骂贼死。骸骨委江城，亲戚复谁恃！不知缟衣儿，曾否负归里？
建昌守
作者：钱澄之
朝代：明
体裁：古风

昔过三衢市，狼狈史司理。为言旴城破，我走太守止。缟衣者少年，云是太守子。凶耗传末真，旁皇失坐起。虽无涕渡悬，意色不忍视。今闻旴人言，捐躯公素矢。被缚入武昌，还闻骂贼死。骸骨委江城，亲戚复谁恃。不知缟衣儿，曾否负归里。
建溪旅泊邂逅许天玉因联舟痛饮读其新诗
作者：钱澄之
朝代：明
体裁：七言律诗

不见许询三十年，相逢同买建溪船。高滩响急衔杯过，古驿更疏听雨眠。童竖暗惊谈往事，榜人争听咏新篇。吟坛屈指今无敌，可但闽乡数汝贤。
开州道上作寄孙曙东
作者：钱澄之
朝代：明
体裁：七言律诗

畿南地剧古开州，有客冲尘访旧游。道暍思君风满袖，天炎怪我雪盈头。把锄妇健畦当午，上集人嚣麦有秋。民物自安官不扰，征途早见吏才优。
开远堂燕集观伎即席和韵二首·其一
作者：钱澄之
朝代：明
体裁：七言绝句

妖姿偏与舞衫宜，约法停杯看柘枝。愁煞大娘双剑起，青萍锋里转腰肢。
开远堂燕集观伎即席和韵二首·其二
作者：钱澄之
朝代：明
体裁：七言绝句

杂剧单呈怪眼花，近前代酒背人斜。使君不许分明看，明日开筵设绛纱。
开远堂除夕和何蔚宗韵
作者：钱澄之
朝代：明
体裁：五言律诗

同是天涯客，偏予物外身。诗篇遵罚例，宾主尽词人。酒量衰年恕，乡情异地亲。岁除何足惜，且喜又新春。
弘济寺访蒲庵和尚·其一
作者：钱澄之
朝代：明
体裁：七言律诗

红楼高下倚云根，更有禅林别启门。半岭江光天不夜，两廊山色昼常昏。诸方领众人皆老，丈室传心尔独存。少壮几时须白尽，每逢故旧话师恩。
弘济寺访蒲庵和尚·其二
作者：钱澄之
朝代：明
体裁：七言律诗

山腰树杪老僧房，磴道穿崖覆曲廊。万里江回遮院过，千帆风阻进矶藏。拟开绝壁驱顽石，为让卑枝砌短墙。约定归舟留一宿，竹床閒话佛灯长。
张五叙移尊见过
作者：钱澄之
朝代：明
体裁：五言律诗

张生芜市隐，吾社旧狂徒。小拍迟歌管，閒钱付酒垆。朝饥长卖画，世乱始为儒。今日携家酝，凄凉慰老夫。
张家海石歌
作者：钱澄之
朝代：明
体裁：古风

君不见陈家园里张家石，高可一寻围五尺。有如摧倒枯松株，龙鳞剥落苍苔蚀。苍苔剔净孔纷纷，细看乃是波涛纹。当时远从东海至，到今人说张将军。将军一门好文采，夜巡海上见光怪。入岛寻知石有光，采石直用戈船载。戈船泛海入江来，金陵城门夜半开。万里道出蛟龙窟，千夫辇向凤皇台。将军园在凤游里，石到园中扶不起。即今横卧小亭前，可怜将军血战死。君家父子皆好奇，每谈浮海动须眉。园馆已为他人有，独留此石无人移。张家园卖石不卖，园更几主石犹在。我来怀古钦英风，不见将军见石拜。
张将军蒐乘歌
作者：钱澄之
朝代：明

张将军、张将军，身长七尺面如银。裲裆绣髯蛮靴窄，于阗腰带方麒麟。登坛年才二十春，号令三军若鬼神。霜戈雪戟貔虎队，角声三绝寂无人。旌旗展动开八门，青龙朱雀五方分。五方壁立人如植，匹马周巡不起尘。红旗一点兵纷纷，有若风起旋秋云。东西羽毛倏改色，蛇鸟变化一时新。此是鸳鸯阵，忽成鹅鹳群。颐指目动列校奔，将军据地声不闻。鼓声既绝金钲鸣，阵色次第收霞纹。张将军，良苦辛！棘门、灞上久儿戏，中原坐视沧海沦。子有纪律兵必精，为我出兵收两京！关内耀兵有诸君，子奏云台第一勋！
张将军蒐乘歌
作者：钱澄之
朝代：明
体裁：古风

张将军，张将军，身长七尺面如银。裲裆绣镼蛮靴窄，于阗腰带方麒麟。登坛年才二十春，号令三军若鬼神。霜戈雪戟貔虎队，角声三绝寂无人。旌旗展动开八门，青龙朱雀五方分。五方壁立人如植，匹马周巡不起尘。红旗一点兵纷纷，有若风起旋秋云。东西羽毛倏改色，蛇鸟变化一时新。此是鸳鸯阵，忽成鹅鹳群。颐指日动列校奔，将军据地声不闻。鼓声既绝金钲鸣，阵色次第收霞纹。张将军，良苦辛。棘门霸上久儿戏，中原坐视沧海沦。子有纪律兵必精，为我出关收两京。关内耀兵有诸君，子奏云台第一勋。
张我思东皋
作者：钱澄之
朝代：明
体裁：七言律诗

一路篮舆出稻畦，诗坛老友半招携。童年逐伴悲前代，高树成行忆旧蹊。钓艇花间藏翡翠，官堤柳外过轮蹄。知君最有西塘梦，小槛缘池故向西。
张武仕别驾初度
作者：钱澄之
朝代：明
体裁：七言律诗

至后经旬日渐长，嘉辰春早动南方。思亲不奏称觞乐，报母惟添礼佛香。江上诵歌连梓里，樽前宾客聚同乡。漫矜跨鹤仙人近，可胜龙眠旧酒狂。
当墙欲高行
作者：钱澄之
朝代：明
体裁：乐府曲辞

白龙失水雨不行，仙人升天炼黄金。男儿安得久贫。原宪作歌，三年无声。服臧过市，谁敢指名。仓浪天高蔽浮云。雷霆有时发，浮云终作阴。
彦林家伶散为健儿因予强奏数阕
作者：钱澄之
朝代：明
体裁：七言律诗

绮席频邀选妓陪，梨园散后为重开。才看绣镼腰刀侍，忽作红妆引扇来。弦上新词名士撰，灯前小拍玉人催。舞衫未脱争行酒，醉后能添一百杯。
彭躬庵过访田间
作者：钱澄之
朝代：明
体裁：古风

垂老营一室，累载费拮据。短衣杂佣作，手足皆泥涂。客从远方来，遥问田间庐。驮负何累累，满簏图与书。家人惊所见，知此为谁与。心疑是斯人，相见果不诬。相识虽非故，相思廿年馀。人生志气合，岂在密与疏。自余处穷僻，言笑郁不舒。何意今夕聚，纵谈无所拘。酿酒虽非嘉，不用市中沽。盘餐亦以俭，犹有蟹与鱼。惜哉子不饮，我自尽此壶。子行数千里，几人为吾徒。世间无奇才，吾道已矣夫。五十以学易，尔我倏已逾。我有一丘壑，而恒苦索居。中年亦有见，习气厚难除。道愧药地翁，毅然事浮屠。我守先子训，疆勉学为儒。所恨气力弱，无人能起余。良朋眇天末，谁言德不孤。子在岩穴间，获与亲友俱。夕则攻讽咏，昼则把犁锄。此乐可忘死，桃源焉得如。致意曾止山，远游胡为乎。诲我药石言，我岂冥然愚。所恃命在天，毋事多忧虞。明年春水发，能同东来无。茅茨治已就，晨夕聊可娱。吾生寡欢趣，得意惟区区。焉能舍徒侣，而往逃空虚。来当共讲席，勿令岁月徂。
彷村三章呈子存·其一
作者：钱澄之
朝代：明
体裁：五言律诗

名园时命屐，乍到客心猜。何幸君新得，还怜我再来。石颓因岸补，池小引溪开。便乞千竿竹，沿墙一带栽。
彷村三章呈子存·其三
作者：钱澄之
朝代：明
体裁：五言律诗

为园何必广，所喜近新居。看仆朝除径，听儿夜读书。来无妨雨过，坐不厌更馀。俗事知难谢，缄关可渐疏。
彷村三章呈子存·其二
作者：钱澄之
朝代：明
体裁：五言律诗

向南墙拓出，才不碍游观。漫侈规模大，先教眼界宽。轩楹应渐构，林树喜无残。我有扁舟兴，时来共把竿。
徐健庵总宪席上有作·其一
作者：钱澄之
朝代：明
体裁：七言律诗

皖上分携又十年，馀年还得聚樽前。也知兄弟时多忌，且喜文章主独怜。马上挟书聊寓目，席间假寐是安眠。看君早暮辛勤甚，须鬓无多总皓然。
徐健庵总宪席上有作·其三
作者：钱澄之
朝代：明
体裁：七言律诗

海内高贤尽在门，先朝人剩老夫存。怪予多难身偏健，嗟尔忧谗道益尊。家法自来崇旧德，世交今已及曾孙。同时属望知多少，琐琐予怀敢尽言。
徐健庵总宪席上有作·其二
作者：钱澄之
朝代：明
体裁：七言律诗

江村小构未安居，晚岁营家计益疏。岂有暮龄勤远道，荷颁清俸理征车。交情能得几知己，心血难捐旧著书。辇下即今寥落甚，于君独仗意何如。
徐原一太史招饮
作者：钱澄之
朝代：明
体裁：七言律诗

宣武门西太史庐，北窗閒启映清渠。梨花照夜当轩白，柳色妆春隔岸舒。都下有才皆入坐，榻前无架不堆书。风流近数龚宗伯，除却昆山外孰如。
徐敬思催妆诗·其一
作者：钱澄之
朝代：明
体裁：七言绝句

烛导花迎宝扇开，鸾车初下彩云堆。夜深解带休惊避，共绾同心天上来。
徐敬思催妆诗·其三
作者：钱澄之
朝代：明
体裁：七言绝句

徐郎点笔擅风流，画就双蛾迥自羞。借问侍儿谁得似，帘前新月玉峰头。
徐敬思催妆诗·其二
作者：钱澄之
朝代：明
体裁：七言绝句

金蝉钿雀拥星桥，天上人间是此宵。为语笙歌休鼎沸，凤楼高处正吹箫。
徐敬思催妆诗·其四
作者：钱澄之
朝代：明
体裁：七言绝句

奁阁裁来五色笺，新诗先乞定情篇。也知东海蓬莱客，此是蓬莱最小仙。
徐方虎邀同孙屺瞻泛湖至法相寺
作者：钱澄之
朝代：明
体裁：五言律诗

寂莫西湖艇，朋尊兴偶乘。耽幽寻野泊，僭老命舆登。兵后携无妓，官来接有僧。两高山色尽，何意更扶藤。
徐松涛御史
作者：钱澄之
朝代：明

清秋天外一鸿嘶，万事伤心日落西。坎路情痴潘岳子，出关肠断伯鸾妻。麻鞋野阔迷风雨，牛尾江喧乱鼓鼙。但得追随拚负杖，白云深处好提携！江村水竹绕茅亭，昨夜还家梦未醒。楚客到秋容易泣，夷歌杂雨不堪听！登楼有恨迷王粲，渡海相依仗管宁。共说避秦闽峤好，夕阳西下武夷青。
徐松涛御史·其一
作者：钱澄之
朝代：明

清秋天外一鸿嘶，万事伤心日落西。坎路情痴潘岳子，出关肠断伯鸾妻。麻鞋野阔迷风雨，牛尾江喧乱鼓鼙。但得追随拚负杖，白云深处好提携！
徐松涛御史·其二
作者：钱澄之
朝代：明

江村水竹绕茅亭，昨夜还家梦未醒。楚客到秋容易泣，夷歌杂雨不堪听！登楼有恨迷王粲，渡海相依仗管宁。共说避秦闽峤好，夕阳西下武夷青。
徐果亭耘圃·其一
作者：钱澄之
朝代：明
体裁：五言律诗

别业无多地，吾怜野趣偏。祇期容啸咏，顿觉有林泉。结搆功何限，登临意浩然。不忘名作圃，蔬果匝池边。
徐果亭耘圃·其三
作者：钱澄之
朝代：明
体裁：五言律诗

雅志爱疏豁，虚堂敞不遮。城阴篱外旷，野色雨中赊。阶暗添梧叶，池平冒藕花。近墙留古树，新买自邻家。
徐果亭耘圃·其二
作者：钱澄之
朝代：明
体裁：五言律诗

幽居何必远，宅后即园林。曲水盈盈抱，高轩面面临。过桥荷叶小，隔岸竹阴深。谢客无来往，悠然得此心。
徐果亭耘圃·其四
作者：钱澄之
朝代：明
体裁：五言律诗

半山功未竟，三径客常通。谈笑无时事，交亲半老翁。苔阶新过雨，帘户自来风。一片夕阳好，高低塔寺红。
徐母范太君七十
作者：钱澄之
朝代：明
体裁：七言律诗

海内大名徐孺子，堂前老福太夫人。遥怜玉殿宣恩日，正值瑶阶献寿辰。仙露分来千岁碧，斑衣赐出五云新。榴花照眼萱庭远，惟赖泥金送喜频。
徐艺初招饮园馆·其一
作者：钱澄之
朝代：明
体裁：五言律诗

此地昔閒旷，藏书初有楼。清池今更阔，老树一垣收。词客坐常满，高贤到即留。白头交累世，无碍往来游。
徐艺初招饮园馆·其二
作者：钱澄之
朝代：明
体裁：五言律诗

倚池平叠石，高下作层坡。设席当风快，移尊就月多。客喧争酒令，童静递笙歌。我老犹高兴，其如量减何。
徐道积南还小诗述怀并柬令伯果亭
作者：钱澄之
朝代：明
体裁：七言律诗

高馆淹留榻再移，衰年相仗起居宜。耽眠早敕司茶候，防蹶为调善马骑。已识量悭稀劝酒，更怜才尽不追诗。东还安石应垂问，莫道狂奴异昔时。
得假，同朱御史不敏西上
作者：钱澄之
朝代：明
体裁：七言律诗

苦忆虞山秋气清，病中得假许西行。滩当险处风偏怒，客欲眠时月倍明。促织连江吟次第，长鱼裂水掷纵横。泊船喜藉霜威肃，睡著开篷迥不惊。
得刘客生信
作者：钱澄之
朝代：明
体裁：七言律诗

别君荒署露华凝，寒月清樽涕不胜。长虑一杯成永诀，可怜万死见中兴。玉关岂料生能入，仙阙唯馀我未升。多少故人麟阁上，知卿兄弟最先登。
得刘客生信
作者：钱澄之
朝代：明

别君荒署露华凝，寒月清樽涕不胜！长虑一杯成永诀，可怜万死见中兴！玉关岂料生能入，仙阙唯馀我未升！多少故人麟阁上，如卿兄弟最先登。
得孙克咸死难信
作者：钱澄之
朝代：明

不讯孙嵩久，疑君变姓还。关门人渐至，死丧信初传。血化空山火，魂依子夜鹃。平生谈侠气，草草一躯捐！怜君多绝艺，未乱喜从戎。死夫人为戒，招来鬼尚雄。老妻能咏絮，爱子善弯弓。玉树同摇落，飘零何处风？回忆同游地，东门路可悲！闺人传道蕴，天坏笑凝之。兴在江湖短，情因儿女痴。谢家兄弟好，几处哭新诗！吴江同难后，闽、越各天奔。巢卵悲予破，掌珠羡尔存。两年重落魄，万里一游魂。地下逢殇子，通家有旧恩。
得孙克咸死难信·其一
作者：钱澄之
朝代：明
体裁：五言律诗

不讯孙嵩久，疑君变姓还。关门人渐至，死丧信初传。血化空山火，魂依子夜鹃。平生谈侠气，草草一躯捐。
得孙克咸死难信·其一
作者：钱澄之
朝代：明

不讯孙嵩久，疑君变姓还。关门人渐至，死丧信初传。血化空山火，魂依子夜鹃。平生谈侠气，草草一躯捐！
得孙克咸死难信·其三
作者：钱澄之
朝代：明
体裁：五言律诗

回忆同游地，东门路可悲。闺人传道韫，天壤笑凝之。兴在江湖短，情因儿女痴。谢家兄弟好，几处哭新诗。
得孙克咸死难信·其三
作者：钱澄之
朝代：明

回忆同游地，东门路可悲！闺人传道蕴，天坏笑凝之。兴在江湖短，情因儿女痴。谢家兄弟好，几处哭新诗！
得孙克咸死难信·其二
作者：钱澄之
朝代：明
体裁：五言律诗

怜君多绝艺，未乱喜从戎。死去人为戒，招来鬼尚雄。老妻能咏絮，爱子善弯弓。玉树同摇落，飘零何处风。
得孙克咸死难信·其二
作者：钱澄之
朝代：明

怜君多绝艺，未乱喜从戎。死夫人为戒，招来鬼尚雄。老妻能咏絮，爱子善弯弓。玉树同摇落，飘零何处风？
得孙克咸死难信·其四
作者：钱澄之
朝代：明
体裁：五言律诗

吴江同难后，闽、越各天奔。巢卵悲予破，掌珠羡尔存。两年重落魄，万里一游魂。地下逢殇子，通家有旧恩。
得宋既庭广文去年所寄书
作者：钱澄之
朝代：明
体裁：五言律诗

江上分帆别，吴门讯杳然。那期经岁字，翻自故山传。经学存愚见，文章进老年。解人那可得，还是旧名贤。
得客生昆仲信
作者：钱澄之
朝代：明
体裁：七言律诗

遥遥湘汉羡归蓬，底事回舟下粤东。僧籍尽容逋客占，蛮乡犹喜故人同。良朋西望心空切，令弟南来路不通。更说阿兄依峒主，鹖冠无恙万山中。
得彭然石书信
作者：钱澄之
朝代：明
体裁：七言律诗

瘴海星飞去莫攀，书来犹说在人间。马嘶郊甸围棋散，烽锁关门托钵还。灯火夜联江上艇，诗题秋共粤西山。天涯暗哭张巡泪，准拟开缄尚有斑。
得愚如信复回桐山取衣过枞川去
作者：钱澄之
朝代：明
体裁：五言律诗

赤脚雨中去，贫家赠别悭。祇言随挂席，何意更寻山。托钵村烟少，冲泥石路艰。再来捎口信，为说赎衣还。
得方密之信见寄
作者：钱澄之
朝代：明
体裁：七言律诗

同时亡命五经春，岭峤分飞痛甲申。夜卧惊啼频梦虎，朝行掩面怕逢人。佣书海市音全变，卖药山城术已神。闻道徵车求旧切，漫藏名姓更垂纶。
得方密之信见寄
作者：钱澄之
朝代：明

同时亡命五经春，岭峤分飞痛甲申。夜卧惊啼频梦虎，朝行掩面怕逢人！佣书海市音全变，卖药山城术已神。闻道徵车求旧切，漫藏名姓更垂纶。
得树园六月梨花·其一
作者：钱澄之
朝代：明
体裁：五言律诗

世界热如此，孤花自吐芳。不争桃李艳，且逐芰荷香。冷觉炎威失，幽生静夜光。开轩高卧见，添入北窗凉。
得树园六月梨花·其二
作者：钱澄之
朝代：明
体裁：五言律诗

一枝通院白，临水故溶溶。素质清朱夏，冰心映玉峰。熏风吹只澹，仙露浥偏浓。莺燕空相忆，非时何处逢。
得沈耕岩口信兼问无可师近状
作者：钱澄之
朝代：明
体裁：五言律诗

徵君栖隐处，近说在黄山。老友寻难见，全家去不还。有言传世外，无字落人间。欲问真僧法，为园未得閒。
得留守及张司马死难信·其一
作者：钱澄之
朝代：明
体裁：七言律诗

桂林陷后屡登陴，此日孤城岂更支。坐啸但凭天意稳，痴忠不信粤疆危。也知滇帅空邀饷，却恨焦侯远驻师。闻有七人同日死，张髯以外定为谁。
得留守及张司马死难信·其七
作者：钱澄之
朝代：明
体裁：七言律诗

榕江大帅已全奔，坚卧要谁驻壁门。好养健儿曾吮血，更无弱息与招魂。老妻浅土何人葬，遗稿烽中几册存。敢信江陵遂不祀，荆州或有相公孙。
得留守及张司马死难信·其三
作者：钱澄之
朝代：明
体裁：七言律诗

仙翁授记有玄机，为说扶公返旧扉。共信锦衣思结伴，谁知马革是荣归。慈孙收血奔难到，爱子趋庭志已违。传说吴江杨义士，窃携骸骨出重围。
得留守及张司马死难信·其二
作者：钱澄之
朝代：明
体裁：七言律诗

林生夜梦巨舟沉，独有吴郎水未侵。幕下几人能脱网，危时早计岂成擒。可怜供帐盘餐却，犹许累囚唱和吟。司马奋髯公击节，从容激烈两同心。
得留守及张司马死难信·其五
作者：钱澄之
朝代：明
体裁：七言律诗

负郭秋灯聚草堂，江头送别色凄凉。申胥复楚功难就，张悌捐躯志竟偿。报国正宜留热血，完名何苦殉危疆。天涯屈指奇男子，忆尔雄姿泪几行。
得留守及张司马死难信·其八
作者：钱澄之
朝代：明
体裁：七言律诗

并马江头向碧岑，星岩龙隐日追寻。看君摇笔须眉动，把我新诗泣涕吟。难后尚随门下吏，箧中长宝故人簪。同人属和张、瞿韵，几度拈来痛不任。
得留守及张司马死难信·其六
作者：钱澄之
朝代：明
体裁：七言律诗

下笔真惊倚马奇，逢君酒后兴何悲。雄文不草收京檄，绝命空传骂贼诗。七日忍饥还唱和，九原有伴足追随。樽前怪尔须髯戟，长似睢阳嚼齿时。
得留守及张司马死难信·其四
作者：钱澄之
朝代：明
体裁：七言律诗

天隅文物仗公存，多士从龙半在门。疏拙无因频荷荐，圣明不用亦衔恩。特乘休沐趋戎幕，为献新诗赏直言。回忆虞山高宴夜，桂华明月最伤魂。
得素臣三月八月两讯并寄诗箑知我贻近状
作者：钱澄之
朝代：明
体裁：七言律诗

挥手羊城讯字疏，寒宵叠至故人书。新诗万里遥题箑，老友他乡且共居。春信久浮南海雁，秋怀拟食武昌鱼。也知破衲闽山返，贫病江头独掩庐。
得龚仲震闽中书信
作者：钱澄之
朝代：明
体裁：五言律诗

忽得故人信，远从江上鱼。如何沙县别，才接海澄书。多难交频减，漫游计亦疏。令君吾未识，应自重相如。
徙蒙村见梅寄曾孝廉
作者：钱澄之
朝代：明
体裁：五言律诗

乱去失贤主，逢迎忆老梅。今朝牛屋外，也见数花开。徙宅兵随到，空城敌未来。此乡少文物，茅舍几时回。
微雪
作者：钱澄之
朝代：明
体裁：五言律诗

昨夜风如此，能无一寸深。积阴凝北户，轻素抹高林。昼短日光薄，家贫寒气侵。梅花消息早，也索杖藜寻。
德州道中雪朝作
作者：钱澄之
朝代：明
体裁：七言律诗

漫漫银海浩无垠，满地公车杂逸民。未觉凝寒欺皂帽，且图积素压红尘。村墟向午人烟少，歧路频迷马迹新。惭愧故园墙角外，梅花柳色为谁春。
忆内三首·其一
作者：钱澄之
朝代：明
体裁：七言律诗

一春旅食滞陵阳，辜负家园烂熳芳。雨夜难眠忧活计，花晨懒起忆新妆。衾稠久共犹馀煖，笥箧亲装尚有香。最是枕边私语切，丁宁莫弃旧罗裳。
忆内三首·其三
作者：钱澄之
朝代：明
体裁：七言律诗

新买湖庄近宅边，出门为乞住山钱。早移桃柳栽成径，一任菱荷占却田。卷幔看花宜有阁，敲针垂钓可无船。白茅小搆堪偕隐，好待经营更两年。
忆内三首·其二
作者：钱澄之
朝代：明
体裁：七言律诗

别来茅屋已经春，遥想牵萝雨后新。络秀甘为周浚屈，文君早识马卿贫。屡从枞水捎家信，好指莲峰望旅人。多病莫徒勤服药，持经礼佛也伤神。
忆家兄暨诸弟侄·其一
作者：钱澄之
朝代：明
体裁：古风

抱疾辄思家，依依念茅屋。我兄两三人，遁迹甘草木。朝出行田间，夕闭松窗宿。春月閒看花，秋水远移竹。仲氏五十馀，头发已全秃。叔季更勤干，甫能足饘粥。闻鸡课僮佃，点烛饭牛犊。志在田圃广，情怡子弟读。伏腊聚同堂，斗酒聊惇睦。丧乱寡欢娱，此乐岂犹续。有弟如飘蓬，曾向天南哭。
忆家兄暨诸弟侄·其二
作者：钱澄之
朝代：明
体裁：古风

我家世清白，子弟里中贤。守拙昼长饥，论文夜不眠。下笔词赋成，丽藻咸翩翩。我有四海志，离家动经年。桂树山中华，贻我招隐篇。上言远游乐，下言早当旋。何意党锢加，虚名祸与连。亡命去不返，遂值时代迁。尽室葬江流，一子阻风烟。大运可奈何，哲人避几先。我行自触罗，岂复咎人天。勉哉诸弟侄，闭户宜益坚。
忆武水
作者：钱澄之
朝代：明
体裁：五言律诗

魏塘东去路，一望一销魂。宅傍梅花墓，人称武肃孙。半年潜复壁，尽室徙南村。乱后频婴难，今知尚几存。
忆江村·其一
作者：钱澄之
朝代：明
体裁：古风

我忆江皋好，玲珑山水村。远帆出林际，渔艇到柴门。卜居百年馀，邻曲累世惇。春秋祭田祖，神惠分鸡豚。老父泥饮归，扶持子与孙。雨旸相较量，耕作互讨论。日暮炊烟接，今知几家存。独滞烽火间，怅望伤我魂。
忆江村·其七
作者：钱澄之
朝代：明
体裁：古风

别业倚小山，颇爱群木拱。寒花何烂熳，老树亦拥肿。柿赤缀秋林，麦黄被春陇。平湖篱外阔，远岫云中耸。一夜溪雨来，乱流石上涌。堤后暗松楸，上有丘与垄。兵烽频岁年，岂无戕伐恐。落日一回首，使我泪如涌。
忆江村·其三
作者：钱澄之
朝代：明
体裁：古风

山阿有桂树，郁郁秋舒华。随风自零落，飘飖满山家。零落岂足惜，惜无识者嗟。日午启茅茨，篱弱牵萝遮。松覆古屋阴，荷散清池花。遥见九芙蓉，隔江弄云霞。云霞常在眼，欲去道路赊。
忆江村·其九
作者：钱澄之
朝代：明
体裁：古风

冈峦莽回互，大泽涵其中。石门不容艇，长疑路即穷。忽闻溪声大，潮来江水通。翠盘散菱芡，丹华耀芙蓉。青山水际浮，不雨青濛濛。偶乘三江棹，误信万里风。一去落天涯，负我溪上翁。
忆江村·其二
作者：钱澄之
朝代：明
体裁：古风

敝庐面长川，堂构何草草。五世同此居，儿女更相抱。家贫闭户迟，农忙出门早。门内殊局促，居者自云好。贼火遍江头，大宅焚如扫。尚赖祖宗庇，蓬荜获见保。一去十年馀，忘却门前道。入室无妻孥，何以怡我老。
忆江村·其五
作者：钱澄之
朝代：明
体裁：古风

季夏稻花敛，颖栗亦已坚。日暮筑场圃，夜宿场圃边。刈穫借邻里，簸扬趁风天。开埘鸡豚喜，拾穗寡妇先。努力输公仓，终岁得宴眠。去家六七载，蒿莱大盈椽。近闻人力完，树艺复依然。安得飘飖风，吹堕柴门前。
忆江村·其八
作者：钱澄之
朝代：明
体裁：古风

田野罕精庐，丈室诛茅构。屋暗瓜藤绵，篱白豆花绣。老树不知名，童童山门覆。园叟解持斋，小竖能习咒。星星一灯寒，幽幽点白昼。月吐出定初，雨来鸣磬后。坐令身心虚，悟尽生平谬。北窗久不归，松风终日奏。
忆江村·其六
作者：钱澄之
朝代：明
体裁：古风

泛泛闽川水，悠悠水中鳞。投竿临水坐，却忆大江滨。大江深不极，网罟随时陈。渔父穴江潭，年深与我邻。得鳞不肯卖，携以馈所亲。叩门我出酒，往往十年醇。亦有紫蟹肥，双螯味绝伦。秋风黄花开，醉落头上巾。挥手别渔父，不知几经春。安得赤双足，为尔把钓纶。
忆江村·其四
作者：钱澄之
朝代：明
体裁：古风

江皋何逶迤，上有泻卤田。绿堤杨柳阴，绕屋桑柘烟。行人堤上息，耕牛屋后眠。春雨杏花白，农歌遍陌阡。耒耜呼儿习，桔槔使妇牵。纷纷稻花扬，田田荷叶圆。我欲摘荷叶，隔水招渔船。日午撑船去，日暮不能还。
忆江村寄示兄子煦初廉裕骘祥及儿子法祖
作者：钱澄之
朝代：明
体裁：七言律诗

江上青山桂树村，先人遗搆至今存。本无多地为园圃，独此閒轩课子孙。逢世文章宁有效，传家经术且宜尊。同堂自昔相师友，来岁吾归细讨论。
忆白门
作者：钱澄之
朝代：明
体裁：五言律诗

伊昔白门寓，流离荷伯通。王孙居巷北，每日过墙东。粒绝贫相馈，诗成诵得雄。酒垆还在否，可是旧黄公。
忆石屋方君实君则兄弟
作者：钱澄之
朝代：明
体裁：古风

茆茨倚青山，香刹传石屋。丹灶仙人遗，金像唐时肃。小桥穿深松，閒门映修竹。莲社二妙开，兰畹三秋馥。月涌隔江涛，雨挂前峰瀑。醉踞盘石歌，静倚高窗读。十年互分飞，逝者半相逐。池残乱后花，涧倒焚馀木。遥忆溪上居，屡就衡门宿。沙路好携手，郊原时纵目。若瞩海天云，定悲游子独。
忆龙眠
作者：钱澄之
朝代：明

龙眠君领袖，一第早飘零。身命同磨蜴，诙谐本岁星。姓名行屡变，医卜试偏灵。菁峒穷栖处，哀吟谁与听！短檠孤咏夜，憔悴忆方干。族大辞人熟，身羸苦夏寒。诗书经乱废，车马隔篱看。故里田荒尽，悲君去住难。零落山中伴，艰难乱后身。交游连党祸，亡命困风尘！慎勿惭名父，惟宜养寡亲。三都孤馆夜，风雨共何人？十年同出处，乱后数偏奇。作吏君先达，从龙我后时。艰难千里共，心迹两人知。扈跸挥毫夜，雄文更忆谁！难馀谁共事，对酒忆刘生。祸以交亲累，名因与党成。举家啼海岸，四壁阻江城。念尔同门友，殷勤乱后情。
忆龙眠·其一
作者：钱澄之
朝代：明

龙眠君领袖，一第早飘零。身命同磨蜴，诙谐本岁星。姓名行屡变，医卜试偏灵。菁峒穷栖处，哀吟谁与听！
忆龙眠·其一
作者：钱澄之
朝代：明
体裁：五言律诗

龙眠君领袖，一第早飘零。身命同磨蝎，诙谐本岁星。姓名行屡变，医卜试偏灵。菁峒穷栖处，哀吟谁与听。
忆龙眠·其三
作者：钱澄之
朝代：明
体裁：五言律诗

零落山中伴，艰难乱后身。交游连党祸，亡命困风尘。慎勿惭名父，惟宜养寡亲。三都孤馆夜，风雨共何人。
忆龙眠·其三
作者：钱澄之
朝代：明

零落山中伴，艰难乱后身。交游连党祸，亡命困风尘！慎勿惭名父，惟宜养寡亲。三都孤馆夜，风雨共何人？
忆龙眠·其二
作者：钱澄之
朝代：明
体裁：五言律诗

短檠孤咏夜，憔悴忆方干。族大辞人热，身羸苦夏寒。诗书经乱废，车马隔篱看。故里田荒尽，悲君去住难。
忆龙眠·其二
作者：钱澄之
朝代：明

短檠孤咏夜，憔悴忆方干。族大辞人熟，身羸苦夏寒。诗书经乱废，车马隔篱看。故里田荒尽，悲君去住难。
忆龙眠·其五
作者：钱澄之
朝代：明
体裁：五言律诗

难馀谁共事，对酒忆刘生。祸以交亲累，名因与党成。举家啼海岸，四壁阻江城。念尔同门友，殷勤乱后情。
忆龙眠·其四
作者：钱澄之
朝代：明
体裁：五言律诗

十年同出处，乱后数偏奇。作吏君先达，从龙我后时。艰难千里共，心迹两人知。扈跸挥毫夜，雄文更忆谁。
忆龙眠·其四
作者：钱澄之
朝代：明

十年同出处，乱后数偏奇。作吏君先达，从龙我后时。艰难千里共，心迹两人知。扈跸挥毫夜，雄文更忆谁！
怀左夏子戴山民导及姚经三孙喈公方山公汉臣诸子丁酉夏约余谈易城北·其一
作者：钱澄之
朝代：明
体裁：五言律诗

吾衰人共弃，讲易是生涯。暂入华阴市，争迎处士车。鬼诗姚合注，梧月戴逵家。道院谈经处，秋来几点花。
怀左夏子戴山民导及姚经三孙喈公方山公汉臣诸子丁酉夏约余谈易城北·其三
作者：钱澄之
朝代：明
体裁：五言律诗

城北人喧少，家家负郭居。素心多比屋，容膝即吾庐。送客同阄韵，缄关互借书。故乡新米贱，酒价近何如。
怀左夏子戴山民导及姚经三孙喈公方山公汉臣诸子丁酉夏约余谈易城北·其二
作者：钱澄之
朝代：明
体裁：五言律诗

西阁过新雨，招携有左思。尊开罢讲后，谈妙纳凉时。小戴偏倾耳，季方亦解颐。所居孙楚远，常是罚来迟。
怀左夏子戴山民导及姚经三孙喈公方山公汉臣诸子丁酉夏约余谈易城北·其四
作者：钱澄之
朝代：明
体裁：五言律诗

长干游竟滞，吴会兴难乘。妙悟思吾党，浮名误老僧。渐寒为客喻，多病逐旬增。怕见江天晚，新亭久不登。
怀曹子顾学士·其一
作者：钱澄之
朝代：明
体裁：七言律诗

武塘客到故人稀，学士经年出未归。但有逢迎皆白首，惟看子弟旧乌衣。云霄怅望音书少，诗酒追从意兴微。欲过南溪桥已撤，短墙松竹隐林扉。
怀曹子顾学士·其二
作者：钱澄之
朝代：明
体裁：七言律诗

画舫春游载妓频，野田长是醉花茵。红牙按拍词旋就，翠袖催诗酒未巡。小谢风流馀令子，仲文池馆属他人。同时觞咏今无几，那得经过不怆神。
怀齐方壶
作者：钱澄之
朝代：明
体裁：七言律诗

同学书堂久未过，忆君吟啸遍山阿。悲秋夜半商音发，感遇尊前楚调多。沧海杳无鸿雁影，青春空老白狼河。向来狂态知难改，醉后如闻出塞歌。
息园应塞庵相公命·其一
作者：钱澄之
朝代：明
体裁：五言律诗

谢公高卧处，丘壑自然奇。修竹邻墙出，青峰隔岸移。到门渔艇系，倚杖茗炉随。指点流泉路，穿花入小池。
息园应塞庵相公命·其三
作者：钱澄之
朝代：明
体裁：五言律诗

檀栾交密荫，虚阁昼含清。近水微风至，通宵作雨声。新诗行药就，妙偈炷香成。自稳松窗卧，纶扉梦不惊。
息园应塞庵相公命·其二
作者：钱澄之
朝代：明
体裁：五言律诗

结搆依嘉树，萧疏有数间。桐阴清入户，竹响夜开关。词客长干旧，高僧大涤还。一溪连宅第，人指是东山。
息园应塞庵相公命·其四
作者：钱澄之
朝代：明
体裁：五言律诗

寒塘三亩宅，一半是渔舟。自补溪边石，时登雨后楼。当窗来塔影，欹枕听潮流。为喜狂生至，高吟满院秋。
悯荒和韵·其一
作者：钱澄之
朝代：明
体裁：七言律诗

忆昨惊心腊月雷，江南江北一时灾。粮逋更说军需急，谷贵愁闻估舶来。入市鸡豚常苦贱，沿门老弱向谁哀。耕牛卖去供朝夕，明岁田荒岂办开。
悯荒和韵·其三
作者：钱澄之
朝代：明
体裁：七言律诗

炊烟不动已经春，市上惊看大有民。增榷难完关吏课，蠲租深谅县官贫。山头举火要群盗，野外椎埋啖死人。雪后郊原尸枕藉，谁为天子诉酸辛。
悯荒和韵·其二
作者：钱澄之
朝代：明
体裁：七言律诗

种豆南山又苦蝗，哀哀寡妇哭三荒。劝耕已缺明年种，加派还徵隔岁粮。市井揭竿争闭籴，官司传檄急通商。朝廷近日尊心计，谁听悲歌云汉章。
悯荒和韵·其四
作者：钱澄之
朝代：明
体裁：七言律诗

一望蒿莱四野连，勤农世佃尽辞田。高艭祇羡荆扬客，小市唯看伹侩钱。牛犊刍完冬未过，妻孥舂废昼长眠。自来谷贵如今少，怪尔频祲万历年。
悲信丰
作者：钱澄之
朝代：明
体裁：古风

信丰城外虏来急，将军勒马城上立。黄昏对酒坐城楼，诸将言事那敢入。酒酣掣剑剑不鸣，麾下去尽无人声。夜半斩关诸将走，谁扶将军上马行。城外水深雨如注，将军马小不得渡。马声渐没将星沉，亲吏相随谁相顾。偏裨左右尽归来，独少将军匹马回。关门昼闭烽堠绝，天子震悼举朝哀。语君且勿哀，军中收得将军印，元帅牙门昨已开。
悲信丰
作者：钱澄之
朝代：明

信丰城外虏来急，将军勒马城上立。黄昏对酒坐城楼，诸将言事那敢入！酒酣掣剑剑不鸣，麾下去尽无人声。夜半斩关诸将走，谁扶将军上马行！城外水深雨如注，将军马小不得渡。马声渐没将星沈，亲吏相随谁相顾！偏裨左右尽归来，独少将军匹马回。关门昼闭烽堠绝，天子震悼举朝哀。语君且勿哀，军中收得将军印，元帅牙门昨已开。
悲南昌
作者：钱澄之
朝代：明
体裁：古风

信丰城败惠国亡，胡马东来势颇张。白旗八杆章门至，始闻正月失南昌。南昌将军暗戎机，婴城坐守听虏围。闾阎万户人食尽，坑堑百道鸟难飞。敌饱城饥夜深陷，将军上马犹酣战。金公赴水气如生，王侯刎首色不变。江人莫怪无援师，纵有援师来亦迟。两勋收兵自不出，客兵云集来何为。去年攻虔祇自弊，今来守城堕虏计。又闻倡义非同谋，到死相疑还相制。古言两雄不并栖，何不分兵犄角湖东、西。何为一城坐困与俱毙，使我百姓无故成鲸鲵。旧岁此城初反正，即今城破复谁恨。英雄成败古来多，其奈城中人命何。
悲南昌
作者：钱澄之
朝代：明

信丰城败惠国亡，胡马东来势颇张。白旗八杆章门至，始闻正月失南昌。南昌将军谙戎机，婴城坐守听虏围。闾阎万户人食尽，坑堑百道鸟难飞。敌饱城饥夜深陷，将军上马犹酣战。金公赴水气如生，王侯刎首色不变！江人莫怪无援师，纵有援师来亦迟。两勋收兵自不出，客兵云集来何为！去年攻虔祗自弊，今来守城堕虏计。又闻倡义非同谋，到死相疑还相制！古言两雄不并栖，何不分兵犄角湖东、西？何为一城坐困与俱毙，使我百姓无故成鲸鲵？旧岁此城初反正，即今城破复谁恨！英雄成败古来多，其奈城中人命何！
悲愤诗
作者：钱澄之
朝代：明
体裁：古风

南渡失国柄，二竖覆皇都。武昌兴甲兵，传檄诛奸徒。烽火照河北，四镇还相图。撤兵防上游，坐视扬州屠。所虑楚师下，宁忧胡马驱。胡马渡江来，奸臣弃主逋。可怜佳丽地，士女成炭涂。我友报韩切，义旗倡三吴。磨盾草檄文，鬼神泣通衢。一战不得当，诸将人人殊。书生愤所激，攘臂愿执殳。兵力虽不敌，志已无完躯。遇难震泽滨，事败志勿渝。我友赴深渊，我生聊须臾。宛转娇儿女，枕藉江与湖。哀号浮水出，泣涕通市俱。抚尸哭一声，痛绝还复苏。烈士死不悔，妻孥何罪辜。首祸者谁子，至今犹缓诛。椎心问苍天，苍天安足呼。
悲愤诗
作者：钱澄之
朝代：明

南渡失国柄，二竖覆皇都。武昌兴甲兵，传檄诛奸徒。烽火照河北，四镇还相图。撤兵防上游，坐视扬州屠。所虑楚师下，宁忧胡马驱！胡马渡江来，奸臣弃主逋。可怜佳丽地，士女成炭涂！我友报韩切，义旗倡三吴。磨盾草檄文，鬼神泣通衢。一战不得当，诸将人人殊。书生愤所激，攘臂愿执殳。兵力虽不敌，志已无完躯。遇难震泽滨，事败志勿渝。我友赴深渊，我生聊须臾。宛转娇儿女，枕藉江与湖。哀号浮水出，涕泣通市俱。抚尸哭一声，痛绝还复苏。烈士死不悔，妻孥何罪辜！首祸者谁子？至今犹缓诛。椎心问苍天，苍天安足呼！
悲歌·其一
作者：钱澄之
朝代：明
体裁：乐府曲辞

高官易以得罪，盛名不可久居。垂饵深渊，志在鲤鱼。闭门能绝交，可以为大臣。父兄据要津，男儿始作人。
悲歌·其二
作者：钱澄之
朝代：明
体裁：乐府曲辞

廉吏不官善地，贪吏不死狱中。朱鳖得气，神于应龙。伯夷囚羑里，烹醢终不免。有钱通鬼神，雷霆车轮转。
悲湘潭
作者：钱澄之
朝代：明
体裁：古风

长沙兵散湖南空，湘潭城中失相公。举朝变色摧天柱，白日惨澹黯行宫。往时百战不足论，即今还弃垂成功。可怜公长才五尺，头童齿豁一老翁。铜马百万哮豺虎，仰公乳哺婴儿同。时危饷诎谁用命，赤手空口驱群雄。湖南、湖北竟千里，捲云扫雾随天风。祇期长沙不日得，游鱼命在沸釜中。堵公心劳计转误，忠贞兵来互疑惧。常德焚烧宝庆走，诸将旌旗挽谁住。长沙城坏无人登，穷寇将奔守复固。我兵溃走任东西，相公独在湘潭驻。夜半衔枚虏骑来，湘潭无兵城门开。相公衣冠虏能识，拥去罗拜声如雷。大骂不绝相公死，但见长沙城中人举哀。功名事业长已矣，忠臣义士胡为哉。君不见忠贞兵过苍梧界，堵公双旌导马回。
悲湘潭
作者：钱澄之
朝代：明

长沙兵散湖南空，湘潭城中失相公。举朝变色摧天柱，白日惨澹黯行宫。往时百战不足论，即今还弃垂成功！可怜公长才五尺，头童齿豁一老翁！铜马百万哮豺虎，仰公乳哺婴儿同。时危饷诎谁用命？赤手空口驱群雄。湖南、湖北竟千里，卷云扫雾随天风。祗期长沙不日得，游鱼命在沸釜中。堵公心劳计转误，忠贞兵来互疑惧。常德焚烧宝庆走，诸将旌旗挽谁住！长沙城坏无人登，穷寇将奔守复固。我兵溃走任东西，相公独在湘潭驻。夜半衔枚虏骑来，湘潭无兵城门开。相公衣冠虏能识，拥去罗拜声如雷。大骂不绝相公死，但见长沙城中人举哀。功名事业长已矣，忠臣义士胡为哉！君不见忠贞兵过苍梧界，堵公双旌导马回？
悲顺昌
作者：钱澄之
朝代：明
体裁：古风

顺昌小县如花女，三更城破犹鸣杼。牧猪小儿拥登车，昨日朱门聘未许。晚霜冻血杂啼痕，爷娘对面不得语。兄嫂缚去无消息，那得亲人来救汝。
惠山秦氏园遇主人以新翁索诗
作者：钱澄之
朝代：明
体裁：七言律诗

秦氏园林风物清，最怜绕院引泉行。平池淼淼来无际，曲涧淙淙去有声。游女过桥思避客，主人窥竹早知名。眼前诗料如何写，好待溪窗枕上成。
愚如上人见访传黄波民口信失所寄书
作者：钱澄之
朝代：明
体裁：五言律诗

黄生闽海客，失志在江隈。寄讯因风便，烦僧破雨来。手书行李落，姓字故人猜。五月能乘涨，柴门候尔开。
感怀·其一
作者：钱澄之
朝代：明
体裁：七言律诗

柴门斜枕大江濆，吴楚烟波此地分。阁外久疏鸿雁影，滩头长狎白鸥群。故人消息多年绝，南国存亡迥不闻。回首虞君巡狩处，九疑遮隔万重云。
感怀·其三
作者：钱澄之
朝代：明
体裁：七言律诗

乱去风波行路难，此身只合老渔竿。已闻移檄裁滇饷，时报降书受汉官。宋主海中还正朔，晋家江左说偏安。艰难万里蛮荒外，实录谁编与后看。
感怀·其二
作者：钱澄之
朝代：明
体裁：七言律诗

自辞岭峤卧江湖，老病惊心岁月徂。万里瘴烟迷紫极，十年风雨泣苍梧。星移绝塞流光远，日挂荒山返照孤。借问西征元帅府，底须追逼尽天隅。
感怀·其五
作者：钱澄之
朝代：明
体裁：七言律诗

泽畔终朝祇自吟，吞声几度不成音。君臣虽远宁逃义，师友云亡敢负心。野老也知天意去，痴肠岂必国恩深。即今浪说崖门破，谁抱龙髯入海沈。
感怀·其六
作者：钱澄之
朝代：明
体裁：七言律诗

自识天心有废兴，汉家图历杳无徵。总戎弃主真难料，属国匡王岂足凭。野史尚称十六载，旧人惟见两三僧。张瞿殒后山阴死，却忆同朝泪满膺。
感怀·其四
作者：钱澄之
朝代：明
体裁：七言律诗

盘江西去瘴云昏，绝域朝廷岂尚尊。事去久闻天柱折，眼悬虚指帝星存。专征大帅争输款，特典孤臣未报恩。试向日南还怅望，北风吹雨满乾坤。
感怀诗·其一
作者：钱澄之
朝代：明
体裁：古风

冉冉孤生竹，托根松树林。松树既孤直，竹色亦萧森。上为霜雪瘁，下有斧斤寻。不如道傍生，杂在桃李阴。桃李人所惜，竹亦免见侵。托身既得所，中夜起清音。还恐伶伦知，毋为鸾凤吟。谁知芳草中，藏此危苦心。
感怀诗·其七
作者：钱澄之
朝代：明
体裁：古风

翾鸟翔高冈，见色已知避。游鱼泳深渊，闻声亦惊逝。飞跃适其天，弋钓何所觊。往往殒其躯，直以食饵致。猩猩见酒疑，终为曲糵醉。狙公遭拲牿，把握不能弃。我观人最灵，俱秉机先智。一为欲所牵，冥然丧其志。旁观无不清，当局旋已昧。初谓足即休，终焉死不悔。明明蹈危机，甘心以身试。身焉不自保，岂非贪为累。使我心常虚，贪欲焉足蔽。
感怀诗·其三
作者：钱澄之
朝代：明
体裁：古风

兰若生空山，离离缘阳坡。春风披拂之，争发丛中华。草木亦何意，贵饮天地和。如何芳未歇，遂有霜雪加。兰茝既枯死，椒榝还纷罗。仰视白日匿，忽在西山阿。我欲麾之反，愧无鲁阳戈。精卫思衔石，夸父空饮河。有志不得就，念之泪滂沱。
感怀诗·其九
作者：钱澄之
朝代：明
体裁：古风

腐草为萤火，有光能耀夜。青松变为石，坚贞与相亚。如何翩翩雉，乃入淮海化。翾飞岂不佳，水处斯为下。或言鸟有文，潜身避弹射。未闻东海渔，鳞介还见赦。变化得几先，斯言毋乃诈。所以虚名人，末路良可诧。颜回老不死，宁免寒士骂。
感怀诗·其二
作者：钱澄之
朝代：明
体裁：古风

万物各有智，至神莫如龙。龙为阳火精，乃藏渊水中。当其乘风云，飞腾凌虚空。化为鱼与蛇，蹄涔亦能容。头角既以尽，变化乃不穷。日日游世间，无人得其踪。如何延津水，中有雌与雄。水深亦可涸，剑去亦可从。往来人所指，藏身焉得工。不见夏孔甲，豢与畜豕同。身死醢作鲊，徒为庖厨充。
感怀诗·其五
作者：钱澄之
朝代：明
体裁：古风

槭槭园中柯，靡靡庭前草。秋风一以吹，零落迹如埽。朝为青葱姿，夕暮成枯槁。人命生非时，腰领不自保。屠割如犬鸡，系累及怀抱。安能同草木，及时自衰老。吁嗟乱离人，得死固为好。
感怀诗·其八
作者：钱澄之
朝代：明
体裁：古风

鴷鸟咮杀虫，貂鼠皮畏狸。禽鸟以气制，死殁性不移。惟人有猛气，独复不如兹。在生称勇敢，既死无一知。漆头为溺器，有怒不得施。死而能杀贼，此语竟空垂。刑天舞干戚，千载毅其尸。伯有为厉鬼，子产抚其儿。我观捐躯人，临歾志不衰。有志竟不伸，徒为后代悲。
感怀诗·其六
作者：钱澄之
朝代：明
体裁：古风

人生亦有命，祸福亦有以。屡空回固安，货殖赐自喜。两人易其常，无损贫富理。庄周号达生，彭殇等一视。及观戒畏途，贪生无过此。宁为曳尾龟，不为处笼雉。如何孟子舆，干谒不肯止。虎须亦可编，虎尾亦可履。吁嗟两贤人，同在牖下死。
感怀诗·其十
作者：钱澄之
朝代：明
体裁：古风

夙昔事远游，直至昆崙颠。路逢青鸟使，启关导我前。顾我有灵骨，置我于列仙。得骖周王乘，每侍金母筵。洪崖相把手，浮丘亦比肩。浩劫例当乖，一散如云烟。罡风吹我下，飘飖落人间。行行至城市，遥闻人气膻。望见双朱扉，匍匐叩其关。中有老道士，紫衣束金冠。其名在仙箓，所居为洞天。目我以凡夫，叱之使速还。我欲诉此故，气结不能言。
感怀诗·其四
作者：钱澄之
朝代：明
体裁：古风

浩浩洪流水，中有往来舟。舟楫各有适，意各不相谋。往者既利涉，来者自淹留。我舟蹈风行，日暮征不休。岂知巉巉石，阑我水中流。波澜渺以深，川涂阻且修。顾见傍舟去，疾若云烟浮。行者发欢笑，坐者生叹愁。惟我达其故，坦怀无所忧。天道有互胜，人事无独优。先后理一视，我何多怨尤。
感时
作者：钱澄之
朝代：明
体裁：七言律诗

也知国计正艰难，其奈闾阎已尽残。言利重臣惟括饷，作奸老吏喜增官。诏书屡问灾伤苦，课最宁教赋役宽。来岁田荒民且散，凭谁据实报长安。
慧力寺赠自之禅师·其一
作者：钱澄之
朝代：明
体裁：七言律诗

近郭名蓝容易寻，吾师重启旧丛林。寺临官道千年古，门对江流五月深。兵火不惊占定力，应酬无碍见禅心。漫嗟夹路松风息，杂树犹馀满院阴。
慧力寺赠自之禅师·其二
作者：钱澄之
朝代：明
体裁：七言律诗

烽烟满路锡初停，辛苦披衣为祖庭。尘俗不离心自净，语言未示法先聆。四方鼎沸容钟板，百丈遗规见典型。却忆梅山栖隐好，水边林下户空扃。
慧音寺寻密传禅师·其一
作者：钱澄之
朝代：明
体裁：七言绝句

一径斜穿古桧阴，长廊昼暗碧苔深。闭门不省秋光好，独对炉香自看心。
慧音寺寻密传禅师·其二
作者：钱澄之
朝代：明
体裁：七言绝句

少年白下旧诗僧，忽弃词林学大乘。邻院小师寻入社，不知名已上传灯。
憩韬光庵同绳先克咸题竹上
作者：钱澄之
朝代：明
体裁：七言律诗

满路霜花绕涧生，薄阴松色逼人清。叶藏占寺经秋出，竹引寒泉带雨行。绝顶僧来孤杖响，下方客至一钟鸣。六桥明灭烟云里，指点空濛画不成。
憺园·其一
作者：钱澄之
朝代：明
体裁：七言律诗

吴苑花溪一郡推，家园也觉费心裁。阶前丘壑居然古，槛外峰峦若为堆。几处高斋留客住，有时丈室待僧开。当门小艇沿墙径，何日人非问字来。
憺园·其二
作者：钱澄之
朝代：明
体裁：七言律诗

高居典得未全收，布置林峦且自由。夜半鹤声愁近榻，雨中山色好凭楼。衰年敢计重游日，客舍偏惊欲暮秋。我在江村临水住，相思来往祇扁舟。
戊午暮春怀庐有作·其一
作者：钱澄之
朝代：明
体裁：七言律诗

绝顶茅茨愿始成，读书为喜傍先茔。开窗下幔驱云气，放涧穿墙听水声。浊酒三杯身斗健，方床一觉梦都清。老夫坐久难归去，况是春鸠唤雨鸣。
戊午暮春怀庐有作·其三
作者：钱澄之
朝代：明
体裁：七言律诗

莫笑蹒跚杖不前，更凭僮稚上峰巅。青天浩浩排晴岭，白水条条破远田。万古江平谁见浪，千家市伏不生烟。衰残肯倦登临兴，回首同游又五年。
戊午暮春怀庐有作·其二
作者：钱澄之
朝代：明
体裁：七言律诗

逐伴攀跻岭路赊，为邻别得两田家。午馀卧起裘堪御，饭罢吟成杖尽拿。近灶笋穿呼作馔，当阶水过就烹茶。春来虎迹沿墙少，见说牛阑夜不遮。
戊子元旦
作者：钱澄之
朝代：明
体裁：七言律诗

晓色荒荒氛祲浓，杉关何计一丸封。半年常见双峰火，三户重销五夜烽。城上乌啼稀击柝，帐中儿醉不闻钟。残生敢问绸缪计，好去寻山趁短筇。
戊子元旦
作者：钱澄之
朝代：明

晓色荒荒氛祲浓，杉关何计一丸封！半年常见双峰火，三户重销五夜烽。城上乌啼稀击柝，帐中儿醉不闻钟。残生敢问绸缪计，好去寻山趁短筇。
戏作和千谷韵
作者：钱澄之
朝代：明
体裁：七言绝句

白首红筵每夜阑，上床长是晓霜寒。如何密坐反思睡，合是花从雾里看。
戏作示汪瑶若
作者：钱澄之
朝代：明
体裁：七言绝句

记得相扶秃袖香，醒来依旧宿空床。料他不毁山僧戒，岂怕通宵般若光。
戏赠长干诸校书口号·其一
作者：钱澄之
朝代：明
体裁：七言绝句

宗人府第自称王，常是邀宾唤教坊。女客到筵唯拱手，随班入内拜娘娘。
戏赠长干诸校书口号·其三
作者：钱澄之
朝代：明
体裁：七言绝句

沉水香微画烛前，众中无语影婵娟。王郎涂抹登场好，百样乔妆亦可怜。
戏赠长干诸校书口号·其二
作者：钱澄之
朝代：明
体裁：七言绝句

为爱楼居少见人，画兰随意写风神。吮毫未下勤催出，笑说新妆墨点唇。
戏赠长干诸校书口号·其五
作者：钱澄之
朝代：明
体裁：七言绝句

阿香一曲断人肠，也入班称姊妹行。记取扇头诗两句，梁园公子为倾囊。
戏赠长干诸校书口号·其六
作者：钱澄之
朝代：明
体裁：七言绝句

良宵送客共登楼，含笑开尊且见留。直到临来亲附耳，那家要我为除馊。
戏赠长干诸校书口号·其四
作者：钱澄之
朝代：明
体裁：七言绝句

名擅平康第一家，十娘生性本豪华。出题面试诸名士，中选方容共看花。
戏赠饮客吟客各八首 其一 饮八客
作者：钱澄之
朝代：明
体裁：七言绝句

头白村翁卧路隅，有儿能负有孙扶。莫嫌老去朝朝醉，不是丰年得醉无。
戏赠饮客吟客各八首 其九 吟八客
作者：钱澄之
朝代：明
体裁：七言绝句

猿臂将军鹤发翁，老来入社调偏工。饶君马上矜无敌，不及词坛得意雄。
戏赠饮客吟客各八首·其七
作者：钱澄之
朝代：明
体裁：七言绝句

赤脚鹑衣雪里行，乞来残酒即时倾。草堆一夜齁齁睡，多少朱门醒到明。
戏赠饮客吟客各八首·其三
作者：钱澄之
朝代：明
体裁：七言绝句

佛前日醉两三场，莫笑山僧是酒狂。醉里观心无一事，看人妄想坐禅床。
戏赠饮客吟客各八首·其二
作者：钱澄之
朝代：明
体裁：七言绝句

日落渔翁不下钩，卖鱼取醉卧船头。邻帮开动频相唤，唤醒撑篙网未收。
戏赠饮客吟客各八首·其五
作者：钱澄之
朝代：明
体裁：七言绝句

纵博摊蒲夜不眠，千场输尽满腰缠。醉来胆气粗豪甚，一掷收还百万钱。
戏赠饮客吟客各八首·其八
作者：钱澄之
朝代：明
体裁：七言绝句

新插青帘挂酒壶，时尝一盏看佳无。兴来且尽床头瓮，不管人家沽不沽。
戏赠饮客吟客各八首·其六
作者：钱澄之
朝代：明
体裁：七言绝句

边人一醉卧沙场，满耳凄风满面霜。梦里不知身中酒，只疑天暖似家乡。
戏赠饮客吟客各八首·其十
作者：钱澄之
朝代：明
体裁：七言绝句

丝管抛来镜少窥，笔床砚匣不曾离。看他诗兴花前少，多在伤秋卧病时。
戏赠饮客吟客各八首·其十一
作者：钱澄之
朝代：明
体裁：七言绝句

七尺单前坐已非，口头拈出尽禅机。请看近日能诗者，何处宗师不付衣。
戏赠饮客吟客各八首·其十三
作者：钱澄之
朝代：明
体裁：七言绝句

街头有客不知名，杂在佣中过此生。时向夜深吟一首，旁人听去又吞声。
戏赠饮客吟客各八首·其十二
作者：钱澄之
朝代：明
体裁：七言绝句

道士平生识字疏，自言能咏未能书。口占特倩旁人写，多少词宗和不如。
戏赠饮客吟客各八首·其十五
作者：钱澄之
朝代：明
体裁：七言绝句

怪得年来女道尊，大家才子在闺门。蛮笺惯写香奁体，锦字时存粉甲痕。
戏赠饮客吟客各八首·其十六
作者：钱澄之
朝代：明
体裁：七言绝句

烧符请得到人间，倡和经旬不肯还。却说古今词赋客，天曹列在散仙班。
戏赠饮客吟客各八首·其十四
作者：钱澄之
朝代：明
体裁：七言绝句

客游无奈旅愁何，偏是愁中好句多。若使临邛能好客，集成那得有悲歌。
戏赠饮客吟客各八首·其四
作者：钱澄之
朝代：明
体裁：七言绝句

黄冠道士酒肠宽，也不言饥也不寒。古庙雪深伸脚卧，自称身服大还丹。
成二鸿阁上邀龚孝积小饮紫烟在坐
作者：钱澄之
朝代：明
体裁：七言律诗

广文楼启郡东偏，小饮偏当欲雪天。屋角暮喧争树雀，城根波撼挂江船。鍊师技痒樽前句，老叟装同画里仙。为叙昔游今隔世，双成莫笑尽华颠。
成宝慈侍御被逮北上
作者：钱澄之
朝代：明
体裁：五言律诗

谏章犹未发，家累已全除。对客题封事，开门候槛车。谁争张俭死，难上李云书。泪洒青骢去，金陵罢卜居。
战城南
作者：钱澄之
朝代：明
体裁：乐府曲辞

战城南，弃郭北，魂魄飞扬上帝侧。下视鸟鸢，一何鸣悲。腐肉无人识，狐狸竖毛顾怒啼。鱼龙沸郁，河流不平。骁骑贯箭死，驽马繁缨荣。狄入关，何以出，何以还。橐驼驮俘东向走，将军城头击大鼓。思彼将军，当关一何雄。朝来输金，暮出论功。
戴维烈孝廉寓中观奕
作者：钱澄之
朝代：明
体裁：五言律诗

同人不得意，相聚岁除时。敢信交当废，惟知客渐卑。兴豪充饮户，胆大敌棋师。总是消閒法，偏于逆旅宜。
才晴
作者：钱澄之
朝代：明
体裁：七言律诗

猛雨才晴已一旬，稻苗高下绿初匀。鸭归路口能分阵，鹭立波心不采人。天热儿孙书课减，昼长佣作水浆频。羡他赤裸骑牛子，日浴清江几遍新。
打旗船行
作者：钱澄之
朝代：明
体裁：古风

江头罟师老长年，开帆远避东人船。东人掠船祸犹可，目睛一瞬能杀我。近求绿林计更奇，小船尽打王子旗。锒铛锁颈贯两肘，上船喝人人拱手。君不见江头有盗捕入城，都是昨日打旗船上兵。
扬州·其一
作者：钱澄之
朝代：明
体裁：七言律诗

水落邗沟夜泊船，一般风物客凄然。关门仍旧千樯塞，市井重新百货填。商贾不离争利地，儿童谁识破城年。当时百万人同尽，博得孤忠史相传。
扬州·其二
作者：钱澄之
朝代：明
体裁：七言律诗

竹西歌吹旧繁华，惆怅关前问狭邪。一自风尘齐上马，至今烟月乱啼鸦。长亭祇折新栽柳，官阁难寻旧看花。夜听隔墙弦管急，声声哀怨杂边笳。
扬州访汪辰初·其一
作者：钱澄之
朝代：明
体裁：七言律诗

关桥乍泊旋相访，问遍扬州识者疏。市井草深寻巷入，江城花满闭门居。僮惊客到饶蛮语，箧付儿收祇汉书。我过七旬君踰八，笑啼同是再生馀。
扬州访汪辰初·其二
作者：钱澄之
朝代：明
体裁：七言律诗

犹忆城隅访旧年，孤踪早上汉阳船。一家局促三间室，廿载崎岖万里天。笔墨资生何处卖，艰危纪事异时传。白头相见留深坐，又损瓶中籴米钱。
承汉阳明府张寿民移樽鄂渚用谢·其一
作者：钱澄之
朝代：明
体裁：七言律诗

楚天风物接江乡，来往人争诵汉阳。官但洁身为政易，治能省事即才长。簿书堆里心偏静，车马尘边坐有香。自昔见君温似玉，早知作吏号循良。
承汉阳明府张寿民移樽鄂渚用谢·其二
作者：钱澄之
朝代：明
体裁：七言律诗

盈盈一水听弦歌，遥指晴川此再过。置酒自应烦地主，移樽底事涉风波。衰年作客交情少，旅食关心古道多。知尔饮冰无宦橐，故乡人集可如何。
承郑羽人广文移樽见过兼锡酒器大醉谢之
作者：钱澄之
朝代：明
体裁：七言律诗

潇洒风流郑广文，台州司户不如君。移樽偏在雨中好，度曲都于醉里闻。海味禁严僮密贳，泉窑珍重客争分。莫嫌须落歌儿手，镊白毋烦累细君。
投宿峡山赠念何庵主
作者：钱澄之
朝代：明
体裁：五言律诗

每叱溪避蹇，遥怜竹色寒。柴门藏路侧，精舍隐林端。日在山中短，天于阁上宽。老师相识旧，常借一宵安。
投宿朱砂庵
作者：钱澄之
朝代：明
体裁：七言律诗

路入含鄱冒雨趋，朱砂峰下一庵孤。把茅初盖主人出，脱粟能炊明早无。时有山精窥户入，每闻伥鬼隔墙呼。小师细述多遗迹，此地曾居舜老夫。
折杨柳
作者：钱澄之
朝代：明
体裁：五言律诗

不上妆楼久，春风故捲帷。妾心才断续，柳色又芳菲。踠地紫骝驻，萦烟黄鸟飞。年年攀折处，留记待人归。
报国寺古松歌
作者：钱澄之
朝代：明
体裁：古风

报国寺中松几株，盘拿郁曲天下无。松下何年遂成市，市气日盛松以枯。松惟耐寒不耐热，荣枯一任谁分别。荣者谡谡馀清风，枯者落落存高节。殿前两树最称奇，枝枝倒挂横阶垂。根柯左右皆反纽，似欲奔赴相撑持。阑楯重重遮得否，一枝不顾堕地走。两树独留一树阴，此下应有神物守。我来树下喜且悲，偃蹇空矜霜雪姿。毗陵毛生亦好事，市尘嚣处还题碑。毛生腕力大于虎，看松如看公孙舞。振笔一挥字尺馀，欲与此松同千古。
报恩行
作者：钱澄之
朝代：明
体裁：古风

君不见中山狼，猎人追奔窜道傍。老儒救其死，反眼睢旴爪牙张，攫取老儒充饥肠。中山狼，无足怪。黄腰破镜犹食母，何况区区有恩辈。君不闻长安贼曹掾，夜半放死囚。死囚为官宰百里，与掾相遇十日留。大恩不报妇足听，持刀报恩如报仇。掾闻此语汗交流，跃马逃奔喘不休。下马入店诉此故，床下义士投刀怒。我衔宰命专候君，闻言始识为宰误。语掾勿睡门且开，须臾还取宰头来。头血模糊掾认得，报复顷刻何快哉。呜呼，安得如君义士遍九州，手提匕首天下游。专报世上不平事，专取人间负心头。
招武水高子威入山话别
作者：钱澄之
朝代：明
体裁：五言律诗

通家魏里彦，两月滞荒城。访旧老来意，看山临去情。本无多石色，但可听溪声。欲问顽夫事，丘中过此生。
拜信陵祠
作者：钱澄之
朝代：明
体裁：七言律诗

垂白飘零迥自悲，游梁特拜信陵祠。侯嬴计就身难返，朱亥功成事亦危。下马客挥千载泪，开门雨烂一墙诗。韩生有愿司香火，应是前身国士知。
拜先武肃祠
作者：钱澄之
朝代：明
体裁：七言律诗

古庙苔荒未敢登，隔溪钟鼓托山僧。金铃不警南朝梦，铁券犹来圣主徵。几处松楸留废墓，何天风雨觅诸陵。表忠碑溅千年泪，虚说康王是再兴。
拜先祠·其一
作者：钱澄之
朝代：明
体裁：七言律诗

高祠遗像岿然尊，松桧阴森昼欲昏。俎豆四时杭父老，版图半壁宋乾坤。还乡山色常如锦，近海潮声敢到门。草没庭阶挥泪拜，九原可识旧王孙。
拜先祠·其三
作者：钱澄之
朝代：明
体裁：七言律诗

中原无主任兴亡，四十馀年保此方。世守金瓯留属宋，家传铁券尚为唐。仲谋自待心何小，昭谏勤王计岂狂。纵使改元谁是僭，区区私愤笑欧阳。
拜先祠·其二
作者：钱澄之
朝代：明
体裁：七言律诗

先王庙貌倚湖隈，异代山川满目哀。功德祇看苏轼记，勋名不数窦融才。四郊安枕欹铃卧，一带罗城注弩开。故老百年怀旧主，虚传泥马是重来。
拟往江右寻药地不得去里中诸子闻白门近事招余还山
作者：钱澄之
朝代：明
体裁：七言律诗

庐山有愿去何迟，况复追寻慧远师。开岁便要云水伴，出门偏与雨风期。自知念杂魔须娆，且喜心安谤不移。劳动故人远相忆，劝归为刻十年诗。
挽天界和尚四首·其一
作者：钱澄之
朝代：明
体裁：七言律诗

佛法从来未问师，经时亲炙睹威仪。起居自在无心处，生死从容不动时。万世独知庄子解，十年三点所南诗。托孤已信存吾道，此日真孤更托谁。
挽天界和尚四首·其三
作者：钱澄之
朝代：明
体裁：七言律诗

三百年来一老髡，灰心独念本朝恩。井中史记死犹读，狱里经声今尚存。佛寺彫残悲国土，御碑漫灭恸山门。兵兴坚卧毗卢阁，字字新诗有泪痕。
挽天界和尚四首·其二
作者：钱澄之
朝代：明
体裁：七言律诗

东南棒喝正纷然，洞上孤危一线悬。老去示人惟读易，年来下座不谈禅。天心已信常冬至，祖意休矜有别传。今日偶然窥见得，教侬何处哭苍天。
挽天界和尚四首·其四
作者：钱澄之
朝代：明
体裁：七言律诗

寸丝不挂赤条身，天下禅僧无此贫。撒手才为流俗信，违时屡被及门嗔。诸方嗣法称多士，半夜传心定几人。制作一生盈数尺，谁为删出见师真。
挽张带三先生·其一
作者：钱澄之
朝代：明
体裁：五言律诗

吾道复谁在，如君一面难。贵池逢作客，闽海认同官。苦节无人怪，长贫与世安。祇今陈几席，犹见古衣冠。
挽张带三先生·其三
作者：钱澄之
朝代：明
体裁：五言律诗

乍失白头伴，凄凉影独怜。倚闾游子远，尽室病人眠。恨事愁中聚，伤心老去偏。桥边挥泪别，此别是千年。
挽张带三先生·其二
作者：钱澄之
朝代：明
体裁：五言律诗

昔问长公疾，远寻泾畔庐。榻穿无可坐，屋小自来居。守口容尝酒，藏身戒著书。家声看渐起，怀抱转难舒。
挽张带三先生·其四
作者：钱澄之
朝代：明
体裁：五言律诗

漫有生刍致，徒伤泽畔魂。克家嗟孝子，接武见文孙。饮罢杯仍覆，点残书尚存。劬庐枯坐处，长对墓开门。
挽彭职方妻死难
作者：钱澄之
朝代：明
体裁：七言律诗

楚天无处不风尘，闺阁伤心效死频。岂有衣冠皆媚子，偏从巾帼见奇人。蛾眉数入仙郎梦，凤诰虚沾天上春。肠断吴江殉节妇，因君哀挽痛如新。
挽曾青藜
作者：钱澄之
朝代：明
体裁：五言排律

出都闻始至，相见已支离。远道嗟余老，衰容为尔危。未能资药饵，深悔失扶持。有托言皆致，当归劝已迟。计于游粤失，讣到入吴知。祇忆穷途困，宁堪易箦悲。形骸累老友，囊箧剩遗诗。病妇无声泣，孤儿失父痴。交惟营寄庑，客或助朝炊。音问宁都断，饥寒更仗谁。
挽李长者文若
作者：钱澄之
朝代：明
体裁：古风

昔我先君子，抱道隐岩阿。远方争就学，里彦靡不罗。翁也负英气，自请备四科。雅志鄙章句，微言聆颇多。日把庄生文，松间朗吟哦。窃闻时辈笑，声益振林柯。所居在菰芦，篱落向江沱。荧荧麦与菜，累累瓜与茄。柴门带高柳，古屋缠薜萝。客至出麦饭，村酒得微酡。兼通儒释理，辨论若悬河。有见必自是，此病老不瘥。兄弟事耕凿，门内蔼然和。呜呼丧乱来，人事同逝波。翁老而失子，骨肉半消磨。所种沙渚田，崩卸成漩涡。疆界既以尽，赋役徵乃苛。此翁兴不衰，七十鬓才皤。我自岭外归，步屣相经过。夜深谈易理，传注痛诋诃。当其得意时，目中宁有他。今春奄忽逝，未闻久卧疴。翁为学道人，去来路不颇。年纪近八旬，不死欲如何。所怜双亲柩，暴露荒山坡。所怜两稚子，未胜笠与蓑。空有官家税，而无田中禾。恤孤窃有志，常恐竟蹉跎。时于墙壁间，诵翁呼吸歌。
挽王厚章
作者：钱澄之
朝代：明
体裁：五言律诗

早岁去乡里，栖栖老帝京。卖文初遇主，迫暮始成名。身世一朝尽，门闾几日荣。春明分手日，于汝最伤情。
挽蒋谁庵司徒客死长干寺
作者：钱澄之
朝代：明
体裁：七言律诗

煤山变后几人髡，破衲年年滞白门。钞法万言前辈赏，书生一命烈皇恩。文坛于我知偏早，僧籍推君腊最尊。古寺绳床回首去，逍遥不用赋招魂。
挽郑肯崖
作者：钱澄之
朝代：明
体裁：七言律诗

谷口争称郑子真，华亭高会片时亲。可怜白首悲歌客，同是青山憔悴人。名动公卿羞枉道，身经都邑不沾尘。扁舟别后乘云去，剩把遗编手泽新。
挽陈朗生处士
作者：钱澄之
朝代：明
体裁：五言律诗

傲世宁如意，藏书已倦看。凿开山让屋，赊得酒忘餐。不自知年迈，真能耐岁寒。甘贫八十载，临殁倍艰难。
挽魏卜臣孝廉·其一
作者：钱澄之
朝代：明
体裁：七言律诗

去岁兹晨聚鄂城，清江油幕故人情。谈谐每令愁颜改，规劝时教盛气平。郭外宴游贪蟹贱，灯前博塞怪鸡鸣。如何我到君才病，几日弥留送此生。
挽魏卜臣孝廉·其二
作者：钱澄之
朝代：明
体裁：七言律诗

庶常抱恨丧幽燕，忠节箕裘幸汝传。早信孤臣应有后，谁知才子竟无年。门庭久重元方誉，乡里群推小谢贤。五十日来相继死，教人何处问苍天。
捉捕行
作者：钱澄之
朝代：明
体裁：古风

鹰能捉，犬能捕，年年射猎城南路。高下随人不暂离，共上中山击狐兔。中山兔尽狐夜惊，即防蹴踏冢穴平。祇言狐兔不日绝，那知鹰犬自相争。犬背主恩掉尾去，反面还为狐狸护。从此鹰拳勇莫施，高坟大宅公然住。昔时逐兔犬常肥，今随狐狸终岁饥。回首苍鹰不得志，犹在天边侧翅飞。
捉船行
作者：钱澄之
朝代：明
体裁：古风

县里今年大捉船，有船不近长江边。往时系缆阑江口，如今横舰截江守。峨峨大艑载官鹾，官不放行可奈何。捉船到官候粮久，可怜无粮烧船走。男儿生计亦无穷，何苦老在波涛中。从今应与江神别，此生誓不理篙楫。閒得一夜心不休，明朝替人驾小舟。
捕匠行
作者：钱澄之
朝代：明
体裁：古风

今年江南大造船，官捕工匠吏取钱。吏人下乡恶颜色，不道捕匠如捕贼。事关军务谁敢藏，搜出斧凿同贼赃。十人捕去九人死，终朝锤斲立在水。自腰以下尽生蛆，皮鞭乱挥不少纾。官有良心无法救，掩鼻但嫌死尸臭。昨日小匠才新婚，远去宁顾结发恩。昼被鞭挞夜上锁，早卖新妇来救我。
捕鱼歌三首·其一
作者：钱澄之
朝代：明
体裁：古风

长河水退疾如箭，江鱼上水只一线。土人闻鱼亦择日，织竹为梁罟同密。水口有梁鱼早惊，大鱼小鱼涌来争。大鱼奋鬐向空掷，去江咫尺出不得。鲤鱼信是非凡鳞，腾空跃过真有神。小鱼无神枉自急，依倚大鱼头戢戢。听得水响皆回头，水声亦是滩上流。滩上细流旋已汔，谅汝终是池中物。
捕鱼歌三首·其三
作者：钱澄之
朝代：明
体裁：古风

六月潮水破我堤，潮来有鱼稻无畦。稻有佃人鱼有主，鱼虽食稻不得取。家家水到柴门前，网挂墙壁空垂涎。行人争见鱼涌上，今来取鱼殊失望。或云九月连朝雾，鲤鱼引鱼乘雾去。我思此物之来天所予，佃人无稻鱼当捕。君不见佃户田边水尺馀，下水捕捉皆有鱼。
捕鱼歌三首·其二
作者：钱澄之
朝代：明
体裁：古风

清晨打鱼鱼网齐，人多水浅水为泥。大鱼入网归渔户，小鱼亦听村人捕。风寒如刀人不觉，一半无罾空手捉。捉得鲤鱼已在手，手滑旋为他人有。物物有主争不得，此鱼非汝口中食。崛强不动滩上鳞，滩边挺叉先有人。往来搜括何太尽，宁有细族水中剩。水中之鱼亦善藏，明年出水三尺长。
授官后呈黄石斋曾二云两师
作者：钱澄之
朝代：明
体裁：七言律诗

艰难雪窖向南奔，万死惊看双鬓存。却幸荐由文举牍，更怜身出陆公门。浮名海内今谁在，吏道中朝久不尊。啸傲半生成小草，好持冰蘖报师恩。
授官后，呈黄石斋、曾二云两师
作者：钱澄之
朝代：明

艰难雪窖向南奔，万里惊看双笔存。却幸荐由文举牍，更怜身出陆公门。浮名海内今谁在？吏道中朝久不尊。啸傲半生成小草，好持冰蘖报师恩。
搏虎行
作者：钱澄之
朝代：明
体裁：古风

劝君有山让虎住，慎勿搏虎动虎怒。虎欲住山可柰何，搏虎不中伤人多。世人但言猛虎虐，我在山中笑人弱。夜到官符召猎师，猎师寸铁不曾持。即期虎穴不日埽，纵火乘风殊草草。居人防虎结伴行，见火上山攘臂争。攘臂争功为虎死，那知端坐岩穴里。火势逼虎虎心惊，跃出深林作吼声。猎师辟易火亦灭，山头火光犹未歇。山头之火随风吹，近处人散远不知。君不见猎师既去虎归穴，山前山后新滴血。
摘豆
作者：钱澄之
朝代：明
体裁：五言律诗

种豆南窗下，秋来满架生。近门藤盖瓦，插棘蔓为棚。过雨携僮觅，承筐看婢烹。老饕何足厌，聊以慰幽情。
放歌赠吴鉴在
作者：钱澄之
朝代：明
体裁：古风

吴生尔是州来季子裔，我为吴越钱王孙。我父少年负豪气，尔祖髫龇称弟昆。尔能下笔风雨惊，我亦有文金石声。上媲枚马下李杜，乡人笑骂两狂生。狂生挟策天下走，卖赋时人人不受。武水公子横才名，一听黄钟碎瓦缶。场前惯赌凉州词，座上频使周颙酒。诗成笑傲如牛吼，吴侬满前谁开口。我遭网罗君在疚，海内气数逢阳九。奸雄坏国国祚移，江南风尘戎马嘶。子已弃家长干里，我犹浮宅浙水西。公子倾家建义旗，磨盾草檄鬼神啼。博浪一椎竟何用，使我妻子并鲸鲵。鸟惊鱼骇东西逝，我独何辜困吴市。蒺藜两脚望星奔，子犹待诏金马门。厨烟萧条雪拥户，相逢一恸怪我存。以手拭泪泪不止，问我南来何所恃。赋就难遇狗监荐，粒绝莫送胡奴米。跄跄导我谒贵人，贵人高卧朝不起。出门赠我一缗钱，愧彼黔娄反袂死。吴生吴生何数奇，我不学入关上书市井儿。古来圣贤几得志，我死子殡铭我碑。铭曰龙眠酒徒湖海士，有才无命如赵岐。
放歌，赠吴鉴在
作者：钱澄之
朝代：明

吴生，尔是州来季子裔，我为吴越钱王孙。我父少年负豪气，尔祖髫龀称弟昆。尔能下笔风雨惊，我亦有文金石声。上媲枚、马下李、杜，乡人笑骂两狂生。狂生挟策天下走，卖赋时人人不受。武水公子横才名，一听黄钟碎瓦缶。场前惯赌凉州词，座下频使周颙酒。诗成笑傲如牛吼，吴侬满前谁开口！我遭网罗君在疚，海内气数逢阳九。奸雄坏国国祚移，江南风尘戎马嘶。子已弃家长千里，我犹浮宅浙水西。公子倾家建义旗，磨盾草檄鬼神啼。博浪一椎竟何用，使我妻子并鲸鲵！鸟惊鱼骇东西逝，我独何辜困吴市！蒺藜两脚望星奔，子犹待诏金马门。厨烟萧条雪拥户，相逢一恸怪我存。以手拭泪泪不止，问我南来何所恃？赋就难遇狗监荐，粒绝莫送胡奴米。踉跄导我谒贵人，贵人高卧朝不起。出门赠我一缗钱，愧彼黔娄反袂死！吴生、吴生何数奇，我不学入关上书市井儿。古来圣贤几得志，我死子殡铭我碑！铭曰「龙眠酒徒湖海士，有才无命如赵岐」。
放生池同方楼冈暨在湄彦博坐溪中石上看月·其一
作者：钱澄之
朝代：明
体裁：五言律诗

山色当门古，溪声出院长。世情僧自热，官相客难忘。选石邀孤月，携铛上小航。禅衣还借著，即恐夜深凉。
放生池同方楼冈暨在湄彦博坐溪中石上看月·其二
作者：钱澄之
朝代：明
体裁：五言律诗

巨石中流稳，相从次第攀。兴随才子发，坐让老人閒。月碎一滩上，灯明双树间。各誇游历胜，钟动不知还。
放舟小饮忽过皖城醉中口号
作者：钱澄之
朝代：明
体裁：七言律诗

舟轻无浪且衔杯，百里江程一刻回。高柁转时惊雉堞，篷窗推处见楼台。冬晴苍翠云中出，夕照丹青水上开。醉眼莫疑看似幻，海门自昔号蓬莱。
放诏歌
作者：钱澄之
朝代：明
体裁：古风

亲征诏草已一年，亲征诏书今始宣。诏下百官同拜舞，即时雷动边庭传。诸将接诏勇十倍，南军奋臂咸争先。白头光禄喜还泣，踊跃献颂情可怜。君不见光武庙堂足战胜，六龙时出亲临边。当今天子正神武，园陵五载污腥膻。中原望幸两眼穿，九重那得安餐眠。小臣乘夜秣瘦马，整顿鞿靮辔与鞯。从戎草檄老足用，执殳前导躯可捐。复恐此诏仍故事，此马依旧骑朝天。
故人行
作者：钱澄之
朝代：明
体裁：古风

汉家天子重故人，南阳耆旧衣冠新。羊裘已随安车至，钓滩寂寞谁垂纶。滹沱麦饭芜蒌粥，黄金大郡报不足。共称天子笃恩私，努力云台慰主知。请君试看冯异赐，不是滹沱才过时。
故人行
作者：钱澄之
朝代：明

汉家天子重故人，南阳耆旧衣冠新。羊裘已随安车至，钓滩寂寞谁垂纶！滹沱麦饭芜蒌粥，黄金大郡报不足。共称天子笃恩私，努力云台慰主知。请君试看冯异赐，不是滹沱才过时！
数峰阁
作者：钱澄之
朝代：明
体裁：七言律诗

层楼泽畔表忠贞，槛外澄澜一片清。逋墓夜悲孤鹤语，胥江秋壮怒潮声。湖山感慨游人兴，祠庙凄凉故国情。二十年来多死事，可能尽让六先生。
数过余鸿期斗室有作
作者：钱澄之
朝代：明
体裁：七言律诗

帝城客到苦奔竞，看尔閒如寄院僧。车马喧中长抱膝，笙歌沸处独挑灯。为耽煮茗炉存火，暂辍抄书砚有冰。我欲纵谈无听者，短靴踏冻兴时乘。
数过潘伯鸾小饮与陈二如剧谈醉后有作
作者：钱澄之
朝代：明
体裁：七言律诗

南楼深巷隐双扉，每访潘生尽醉归。讲易超超迎妙悟，谈诗往往合禅机。日斜川上收虹饮，雷过城头挟雨飞。不是冲炎频扰静，微言欲觅解人稀。